Magic City'да оммавий тартибсизлик\n“Magic City”да оммавий тартибсизлик: ИИББ сабабларни маълум қилди\nДам олиш масканида қўриқчилари ва шар сотувчи йигитлар ўртасида жанжал келиб чиққан.\nТОШКЕНТ, 8 ноя – Sputnik. Ижтимоий тармоқларда Тошкент шаҳридаги “Magic City” кўнгилочар дам олиш масканида оммавий тартибсизлик юз бергани акс этган видео тарқалди. Пойтахт ИИББ ҳолат юзасидан расмий маълумот берди.Хабарда ёзилишича, воқеа 6 ноябрь куни тахминан соат 22.30 ларда рўй берган. Жанжал газ тўлдирилган шарларни сотувчи йигитлар ва қўриқлаш хизмати ходимлари ўртасида юзага келган. Бунга йигитларнинг ноқонуний савдо қилаётганликлари учун у ердан чиқариб юборилиши сабаб бўлган.Ҳолат юзасидан Жиноят кодексининг 277-моддаси (Безорилик) 2-қисми "б" банди билан жиноят иши қўзғатилган. Тергов ҳаракатлари олиб борилмоқда.\nтошкент, иибб, оммавий тартибсизлик, оммавий муштлашув\n17:25 08.11.2021 (янгиланди: 17:40 08.11.2021)\n© SputnikДрака, архивное фото\nЖанжал газ тўлдирилган шарларни сотувчи йигитлар ва қўриқлаш хизмати ходимлари ўртасида юзага келган.\nТОШКЕНТ, 8 ноя – Sputnik. Ижтимоий тармоқларда Тошкент шаҳридаги “Magic City” кўнгилочар дам олиш масканида оммавий тартибсизлик юз бергани акс этган видео тарқалди. Пойтахт ИИББ ҳолат юзасидан расмий маълумот берди.\nХабарда ёзилишича, воқеа 6 ноябрь куни тахминан соат 22.30 ларда рўй берган. Жанжал газ тўлдирилган шарларни сотувчи йигитлар ва қўриқлаш хизмати ходимлари ўртасида юзага келган.\nБунга йигитларнинг ноқонуний савдо қилаётганликлари учун у ердан чиқариб юборилиши сабаб бўлган.\n8 Ноябр, 10:17\nҲолат юзасидан Жиноят кодексининг 277-моддаси (Безорилик) 2-қисми "б" банди билан жиноят иши қўзғатилган. Тергов ҳаракатлари олиб борилмоқда.


Қирғизистонга қочқин "ўғрибоши" олиб келинди\nҚамчи Кўлбоев Интерпол қидирувига берилган эди.\nАҚШ томонидан халқаро наркобаронлар рўйхатига киритилган қирғиз жиноят олами лидери Қамчи Кўлбоев Дубайдан Қирғизистонга олиб келинди. Бу ҳақда Қирғизистон Миллий хавфсизлик қўмитаси маълумот берди.\nҚирғизистон Миллий хавфсизлик кўмитаси матбуот котиби Нурлан Тўкталиевнинг айтишича, Қамчи Кўлбоев 8 декбар куни Дубайдан Қирғизистонга олиб келинган.\n-Миллий хавфсизлик ходимлари Қамчи Кўлбоевни Дубай шаҳридан Бишкекка олиб келишди. Унга бир қатор моддалар бўйича жиноят иши очилган. Ҳозирда Қамчи Кўлбоев Миллий хавфсизлик қўмитасининг ҳибсхонасида сақланмоқда, -деди Нурлан Тўкталиев.\nҚамчи Кўлбоев 2011 йилда Қирғизистон ҳукумати уюшган жиноий гуруҳларга қарши уруш эълон қилганидан сўнг мамлакатни тарк этишга мажбур бўлган эди.\nҚирғизистонда жиноий гуруҳларга қарши кураш доирасида икки юздан ортиқ жиноят олами вакиллари ва лидерлари қўлга олинган.\nҚамчи Кўлбоев Қирғизистонда одам ўғирлаш,талончилик, жиноий гуруҳ ташкил этиш, қурол ва портловчи моддаларни ноқонуний сақлаш, гиёҳванд моддаларни етиштириш ва сотиш каби жиноятларда айбланмоқда. АҚШда эса Қамчи Кўлбоев дунёнинг энг хавфли наркобаронлари қора рўйхатига киритилган.\nҚирғизистон махсус хизматлари Қамчи Кўлбоев Дубайдан қандай асосда олиб келинди, у Бирлашган Араб Амирликлари ҳуқуқни ҳимоя қилиш ходимлари томонидан Қирғизистонга топширилдими ёки бу борада махсус амалиёт ўтказилдими каби саволларга жавоб бермаётир. Кўлбоевнинг адвокати Икрамидин Айткулов ҳам бу борада маълумотга эга эмас экан.\n- Мен Кўлбоевнинг адвокати ҳисобланаман. Лекин унинг иши юзасидан мен ҳозир бирон бир маълумот ёки изоҳ бера олмайман, -деди Икрамидин Айткулов.\nМиллий хавфсизлик қўмитаси раисининг собиқ ўринбосари Артур Медетбеков ўтган йили Дубайда қўлга олингани хабар қилинган, аммо шу кунгача Қирғизистонга топширилмай келинган Қамчи Кўлбоевнинг ватанига қайтарилиши юзасидан мана бундай фикр билдирди:\n- “Қамчи Кўлбоев Қирғизистонга ўз ихтиёри билан келар экан”, деган маълумотлар ҳам пайдо бўлган эди. Лекин бу ҳақда гапиришга ҳали эрта. Агар Кўлбоев махсус хизматларнинг ўзаро ҳамкорлиги ва амалиёти натижасида қўлга олиниб, Қирғизистонга қайтарилган бўлса. Бу мақтовга сазовор иш. Чунки бу воқеа ҳукумат уюшган жиноий гуруҳларни илдизи билан қуритиш позициясида собит эканидан далолат беради. Аммо Кўлбоев сиёсий савдо оқибатида Қирғизистонга қайтарилган бўлса, бу яхшиликка олиб келмайди, -деди Артур Медетбеков.\n38 ёшли Қамчи Кўлбоев Қирғизистон жиноят оламининг ягона лидери ҳисобланади. У 2000 йилда қотилликда айбланиб 25 йилга кесилган эди. Аммо орадан икки йил ўтгач у амнистия туфайли озод этилган. 2010 йил апрел инқилобидан сўнг яна қўлга олинган Қамчи Кўлбоев номаълум сабабаларга кўра ҳибсдан чиқарилган эди. Шундан сўнг у мамлакатни тарк этган.\nҚирғизистонга қочқин "қонундаги ўғри" олиб келинди


Тараумара- чопар одам дeгани « Ўзбекистон Халқ Ҳаракати\nТараумара- чопар одам дeгани\n27 December 2017 - 18:57\nАнтонен Арто режиссёр- актёр эмас кўпроқ девона, у ёзувчи-шоир эмас кўпроқ дарвеш. Уни бир умр қаттиқ бош оғриғи таъқиб этган. Ўзи эса бош оғриғидан қутулиш учун шахсий борлиғидан воз кечиш йўлларини излайди. 1930 йиллар ўрталарида Мексикага боради. Пойтахт Мехикодан поездга чиқади, кейин пиёда йўл юриб Тараумара қабиласига боради. “Тараумара” китобидан унинг ҳолатини “Тасаввур” этиш мумкин. У эса мақсадига етай деганда доим франсуз характери халақи қилади. Унинг ўзи , кейинроқ , 40 йиллар ўрталарида, жиннихонада ётганида, хато қилганини тан олади. Франсузларга хос яна жазавага тушади – яна хатосини такрорлайди.\nАнтонен Арто, табиийки, Тошкентга кела олмасди, ёки Бухоро, Самарқандга кела олмасди. Келмагани ҳам яхши эди. Уни ҳам биродари Фитратга қўшиб отиб юборишарди. Лекин отувга қадар бош оғриғидан халос бўлган чиқарди. Балки Ҳиротга ёки Марв, Табризга келиши мумкин эди, жаҳд қилса. Аниқки, Жазоирга келиш осонроқ эди. Жазоир Франсиянинг мустамлакаси эди, шу вақтлар.\n“Тараумара” китоби бошланишида фикрлари тиниқлашиб мақсадига етай деб қолгандай кўринади лекин тасаввурлари бошга чиққан чипқондек яна унга ҳалақит бериб бошлайди.\nМексикадан қайтгандан сўнг 38- йили Ирландияга кетади, бормаслик керак эди. Барибир у ердан департасия қилинди. У Жеймс Жойснинг “ Ирландия ўз болаларини ейдиган катта чўчқа” деб ёзганини ўқимаган бўлса керак.\nБош оғриғи унинг нафасини тозалаганди ва тозалашда давом этарди. Жазоирга кетиши керак эди. Яна ундай эди, бундай эди деб ёзиш мумкин. Аслида, Арто шахсий менидан қутулиб бўлган эди, фақат дунёдаги даҳшатлар унинг бош оғриғига айланиб бўлиб ўзи эса бундан бехабар эди.\nАлишер Навоий космогониясини ўқиб Н.Ганжавий ва Х.Деҳлавий коинотни қандай чизган экан деган, табиий, савол пайдо бўлади. Птолемей космогониясига асосланишгандир, эҳтимол.\nНавоий “Хамса”нинг ҳар достонида коинотнинг сифатини, феълини тасвирлайди. Етти осмон қаватма-қават жойлашган бўлса-да бир-бирини кесиб ўтиб ҳаракат қилади, саккизинчи осмон етти осмонга нисбатан муаллақ, улар билан кесишмайди ҳам, тўққизинчи осмон бу саккизликни ўраб олган чиқади. Саккиз осмоннинг бирлиги тўққизинчи осмонни билдиради. Бундан Б.Нақшбанд “орифнинг қалби коинотдан катта” деган содда ва қизиқ таърифи келиб чиқади.\nАрто бош оғриғидан қутулиш учун шу таърифнинг ҳақиқатини излаганди.\nАлександр Фридманнинг коинот назариясини қайсидир осмонда минглаб, юз мингларча галактика сузиб юрганини назардан қочирмаган ҳолда, юқоридаги чизгига солиб ўйлайдиган бўлсак замонавий мия чайқалиб кетади.\nСаккизинчи осмондан туриб коинотдаги ҳамма жисмларнинг массасини ўлчаб кўрилса, қушнинг битта патидан ҳам енгил чиқса керак. Бу ўлчов реаллигининг воқеликка айланиши учун яна миллиард йил ёки ундан ҳам кўп вақт етмаса керак. Аммо вақт соҳибига бу- бир қадам.


Ҳилол Насимов лавозимидан озод қилинди\n18:20 / 27.10.2017\n2017 йил 27 октябрь куни «Ўзбекфильм» акционерлик жамиятининг навбатдан ташқари йиғилиши бўлиб ўтди. Унда киностудиянинг бугунги ҳолати, мавжуд камчилик ва муаммолар муҳокама қилинди. Бу ҳақда «Ўзбеккино» ахборот хизмати хабар берди.\nКорхонани соғломлаштириш ва уни қайта шакллантириш юзасидан таклиф ва мулоҳазалар тингланди. Йиғилишда ташкилий масала ҳам кўрилди. Ҳилол Насимов бошқа ишга ўтганлиги муносабати билан «Ўзбекфильм» АЖ директорлиги лавозимидан озод қилинди.\nШу билан бирга, жамиятнинг молиявий-иқтисодий аҳволини таҳлил қилиш ва келгусида режалаштирилган ишларни амалга ошириш бўйича ишчи гуруҳи тузилди.\n«Ўзбекфильм»га таниқли актёр директор этиб тайинланди\n17:00 / 07.11.2017\nҲилол Насимовнинг келажакдаги фаолиятига ойдинлик киритилди\n13:44 / 31.10.2017\nКинонигоҳ: Янги драма — "Иснод"\n09:53 / 11.03.2017


Сингапурда Трамп ва Ким Чен Иннинг учрашуви бошланди - Daryo\n08:16, 12.06.2018 74070\nСингапурда Трамп ва Ким Чен Иннинг учрашуви бошланди\nДональд Трамп ва Ким Чен Ин Сингапурда 12 июнь куни тонгда тарихдаги илк АҚШ ва КХДР саммити доирасида учрашди. Бу ҳақда «РИА Новости» хабар бермоқда.\nСаммит Сингапурнинг бошқа қисмидан кўприк билан ажралган Сентоса курорт оролидаги «Капелла» меҳмонхонасида бўлиб ўтмоқда. Учрашув олдидан икки давлат етакчилари камералар олдида бир-бири билан қўл бериб кўришди.\nБирга-бир шаклидаги суҳбат, режалаштирилганидек, 45 дақиқа давом этди. АҚШ президенти музокаралар «жуда яхши» ўтгани ва «катта муаммолар»ни ҳал этиш имкони туғилганини билдирди. Шимолий Корея етакчиси билан муносабатларини эса «ажойиб» дея баҳолади.\nЎз навбатида, Ким Чен Ин ҳам Трамп билан тиғиз ҳамкорликдан манфаатдор эканлигини қайд этди.\nЮзма-юз мулоқотдан сўнг кенгайтирилган таркибдаги саммит бошланди. Унда Корея ярим оролини ядро қуролидан холи этиш ва тинчлик кафолатлари, АҚШ ва Шимолий Корея муносабатларини изга солиш масалалари муҳокама этилиши кутилмоқда.\nҚандайдир ҳужжатлар имзоланиши кўзда тутилмаган. Трампга кўра, мазкур учрашувнинг мақсади «жараённи бошлаб олиш»дан иборат.\n19:45, 20.04.2022 88692\n22:21, 27.04.2022 58806\n14:27, 16.05.2022 45475\n21:44 Бугун 97\n21:32 Бугун 1271\n21:20 Бугун 2336\n21:14 Бугун 2990\n07:30, 16.05.2022 65369\n22:30, 15.05.2022 62496\n17:48, 15.05.2022 53034\n07:30 Бугун 51382


Қорақалпоғистонлик йигит қандай қилиб Facebook ходимига айланганини айтиб берди » Ўзбекистон янгиликлари – Zamin.uz\n17-09-2016 | 22:54\nZAMIN.UZ / Технология / 17 Сентиябр 2016 года502\nҚорақалпоғистонлик ёш йигит Азиз Муртазоев қандай қилиб Facebook’га ишга кирганини айтиб берди. Ҳозирда у компаниянинг Лондондаги идорасида ишлайди. Яқинда қозоғистонлик видеоблогер Kuan7777 ўзининг You Tube’даги каналида Азиз билан бўлган интервьюни жойлаштирди, деб ёзмоқда "Кун" нашри.“Мен Нукусда туғилиб, вояга етдим. Бу шаҳарда мактаб йилларим ўтди. Ёшлигимдан математикага қизиқиб келдим. Турли олимпиадаларда қатнашдим. Шунингдек, инглиз тилини ўргандим. Қайсидир соҳани танлаш керак бўлган пайт мен Ўзбекистон Миллий университетининг иқтисодиёт факультетига топширдим. Аввалига менга барчаси қизиқ туюлди, кейин эса гуманитар фанлар мен учун эмаслигини тушуниб етдим. Бир куни учинчи босқичда курсдошларимдан бири талабалар учун бепул дастурлаш курси очилаётганини айтиб қолди. Бир неча дарслардан сўнг дастурлаш бошқаларга нисбатан айнан мен қизиққан соҳа эканлигини англадим. Уч ойли курсдан сўнг бизда якуний лойиҳалар ўтказилди. Лойиҳалар натижасига кўра, Тошкент компаниялари амалиёт ўташ учун талабаларни танлаб олишди. Шундай қилиб, мен компанияларнинг бирига қабул қилиндим ва у ерда 6 ой ишладим. Бу эса менга қимматли тажриба бўлди. Ўқишимни тугатгач, ким бўлиб ишлайман, деган савол мен қийнарди. Мен АТ компанияларининг бирида ишлашга қарор қилдим”. “Мен Тошкентдаги Америка компаниясига ишга жойлашдим. У ерда амалиёт бўйича катта билимларга эга бўлдим. Бироқ икки йиллик иш жараёнидан сўнг, менга компьютер соҳасининг назарий асослари етишмаётганини ҳис қилдим. Компьютер соҳаси мутахассислиги бўйича магистратурага топширдим. Турли мамлакатлардаги университетларга ҳужжат топшириб, натижада Кореянинг Ажу университетига кирдим. Беш ярим йил Жанубий Кореяда ўтган йиллар ҳаётимдаги энг муҳим кунларга айланди. Икки йил магистратура таълимидан сўнг танловдан ўтиб, Samsung Electronics жамоасига қабул қилиндим. Биз Samsung флагман телефонлари учун фойдаланувчи интерфейсини ишлаб чиқдик. Samsung Electronics’да умумий ҳисобда 3,5 йил фаолият олиб бордим. Ўша вақт мен ўзим учун янги тажриба, янги иш кераклигини ҳис қилдим”.“Бир куни Facebook’да рекрутер чиқиб, менга компанияда ўз кучимни кўрсатишни таклиф қилди. Сизга маълумки, Facebook дастурчилар учун энг яхши компания саналади. Албатта, бу таклиф мени қизиқтириб қўйди. Скайп орқали турли интервьюлар ташкил қилинди. Ҳар бири 60 дақиқа давом этди, илк 15 дақиқа улар мен ҳақимда ва тўплаган тажрибам тўғрисида сўрашди. Кейин эса алгоритмли вазифалар йўллашди. Биринчи интервью жуда яхши ўтди, иккинчиси эса мен кутгандек осон кечмади. Улар асосан менинг Android тизимига бўлган қизиқишим ва шахсий тажрибамни ҳисобга олишганини таъкидлашди. Мен ўша вақт дастур яратдим ва уни Google Play’га жойлаштирдим. Уларга дастур жуда ёқди ва мени Калифорниядаги Facebook бош офисига таклиф қилишди: менинг яшашим, парвоз қилишим учун барча харажатларни кўтаришди. Бош офисда мен бирданига 4 етакчи мутахассис билан суҳбат қурдим. Натижада менга қувончли хабарни етказишди ва мен ишга қабул қилиндим"."Facebook билан бир қаторда Amazon компаниясига ҳам резюме топширдим. У ерда ҳам мен барча синовдан ўтиб, ишга таклиф қилиндим. Бироқ мени Facebook’даги иш кўпроқ қизиқтирди. Бир йил аввал мен компаниянинг Лондондаги офисида ишлай бошладим. Бу ерда қарийб 800 киши ишлайди. Иш учун шароит ажойиб. Иш самарадорлиги учун барча таомлар, ичимликлар бепул берилади. Биз бошқа идораларга ўхшаб эрталабдан кечгача ишламаймиз. Ишга исталган вақтда келиш мумкин, ҳаттоки, уйдан туриб ҳам ишлаш мумкин. Идорада биз учун ўйин хоналари, дам олиш ҳудудлари мавжуд. Компания ходимлар кўнглини тўлдириш ва уларнинг иш самарадорлигини сақлаб қолиш учун барча ишларни амалга оширади"."Facebook’га ишга кириш осонми? Жавоб қуйидагича: мукаммал бўлишга интилиш керак. Икки йил аввал мен бу ерда ишлашим мумкинлигини тасаввур ҳам қила олмасдим. Олти йил аввал мен Жанубий Кореяда таҳсил олишим ва Samsung’да ишлашимни хаёлимга ҳам келтирмаган эдим. Саккиз йил аввал, дастурчи эмас, иқтисодчи бўламан деб юрардим. Барчаси ўзгача тус олди, муҳими, ўзликни қидириш, янги билимларни излаш. Мен Нукуслик оддий йигитман ва буни уддасидан чиқдим. Сиз ҳам бунга эриша оласиз. Муҳими, бунга ишониш ва ўз устида ишлаш".\nТеглар: чиқдик кирдим ишламаймиз йиллар кечмади Сизга ВконтактеFacebookTwitterОдноклассникиМой мир\nЎқишни тавсия қиламиз Facebook Messenger онлайн-тўловлар киритмоқчи\nFacebook 360 даражали фотосуратларни кўриш функциясини ишга туширади\n14:07 / 13-05-2016


Бу йил ипотека кредити бўйича етишмовчилик ва чеклов бўлмайди — Президент - xabar.uz\nБу йил ипотека кредити бўйича етишмовчилик...\n03.03.2021 18:17 0 2602\nЖорий йилда аҳолини уй-жой билан таъминлаш дастури доирасида 11,5 триллион сўм (ўтган йилга нисбатан 4 баравар кўп) маблағ ажратилади. Шунингдек ипотека кредити бўйича етишмовчилик ва чеклов бўлмайди. Бу ҳақда Президент Шавкат Мирзиёев маълум қилди, деб хабар бермоқда «Xabar.uz» мухбири.\n«Ҳудуд раҳбарлари бир нарсани билиб олсин: бу йилдан бошлаб ипотека кредити бўйича молиявий ресурслардан етишмовчилик ва чекловлар бўлмайди.\nЯна бир масала – ўтган йилги Андижон тажрибасидан келиб чиқиб, фуқароларга якка тартибдаги уйларни қуриш ва реконструкция қилиш учун кредит ажратиш тизими йўлга қўйилади.\nБунда, кредит бир йиллик имтиёзли давр билан 20 йилга ажратилиб (ўртача 240 миллион сўм), эҳтиёжманд аҳоли учун фоизнинг бир қисми субсидия сифатида тўлаб берилади.\nБу тизим асосида кредитлар жорий йилда ҳар бир вилоятнинг камида 500 тадан хонадонга ажратилади.\nВилоят ҳокимлари жойлардаги аҳволдан келиб чиқиб, қайси туманда қанча оилага бундай кредитларни ажратишни ўзлари ҳал қилади», — деди Президент.\nЙиғилиш давомида бош вазир ўринбосари Жамшид Қўчқоров ва молия вазири Темур Ишметовга йил якунига қадар республика бўйича камида 6,5 мингта хонадон учун кредитга 1,5 триллион сўм ресурс ажратиш топшириғи берилди.\nАввалроқ республикада қуриладиган уй-жойлар сони ва нархи маълум қилинганди.\nПрезидент уй-жой ипотека кредити


Маданият вазирлиги ҳузуридаги Маданият ва санъатни ривожлантириш жамғармаси замонавий кутубxона, коворкинг маркази, кинотеатр ва реставрация лабораториясини ўз ичига олган янги турдаги таълим муассасасини ташкил этилгани ҳақида эълон қилади.\nСобиқ "Интурист" маданий-аxборот марказининг биноси (манзили: Мирзо Улуғбек тумани, Истиқлол кўчаси, 47 уй) 1987 йилда қурилган бўлиб, мустақиллик йилларида ушбу бинода Ўзбекистон туризмни ривожлантириш давлат қўмитасининг идораси жойлашган эди.\nТўлиқ реконструкциядан сўнг, янги мажмуада бирданига иккита янги маданият муассасалари - Франция маданий маркази ва маданий мерос объектларини тиклаш маркази жойлаштирилиши режалаштирилган. Келажакда Жамғарма офиси ҳам ушбу бинодан ўрин олади.\nМажмуада илмий-тадқиқот ишлари олиб борилади, бундан ташқари, бу ерга нафақат реставраторлар, балки, этнограф олимлар, тариxчилар ва санъатшунослар ҳам жалб қилинади. Ушбу жараён очиқ режимда амалга оширилиб, тиклаш ишларини кузатиш, ёки ушбу касбни малакали мутаxассислардан ўрганиш ҳам мумкин бўлади.\nАйнан шу бинода жаҳон талабларига жавоб бера оладиган замонавий кинотеатр ва барча xоҳловчилар учун очиқ кафе ҳам ишга туширилади. Тариx ва замонавийлик уйғунлигининг натижасида ёшлар музей бизнесига жалб қилинади, ундан ташқари, нафақат Ўзбекистонда, балки, бутун дунёда талабга жавоб берадиган реставраторларнинг янги авлоди пайдо бўлишига эришилади.\nБинонинг дизайн лойиҳаси Grace бюроси асосчилари Екатерина Головатюк ва Гиасомо Сантони томонидан яратилган. Меъморнинг сўзларига кўра, Тошкентдаги лойиҳанинг асосий вазифаларидан бири бу бинодан ўрин олган барча деталларни максимал даражада сақлаб қолишдир. Лойиҳада бинонинг фасад қисмига алоҳида эътибор қаратилган. Асл қиёфани сақлаб қолиш, майдонни кенгайтириш ва кўпроқ функционал имкониятлар учун янги ғоялар ва юқори теxнологияли материаллар, шу жумладан, шаффоф шиша толали панжаралар қўлланилади, бу эса мавжуд ғиштли ишланмаларни иқлим омиллари таъсиридан ҳимоя қилади.\nЖамғарма ижрочи директори Гаяне Умерованинг сўзларига кўра Франциядаги Миллий тикланиш маркази билан Жамғарма ўртасида Ўзбекистонда тиклаш марказини ташкил этиш бўйича Франция мутаxассислар билан кўмак-маслаҳатлашув меморандуми имзоланди. Шунингдек, 2022 йилда Парижнинг Лувр музейида Ўзбекистондаги 300 дан ортиқ экспонатлар намойиш этиладиган кўргазма ўтказиш ҳам режалаштирилмоқда.\nБугунги хостлар .... 691\nБарча хостлар ..... 1808326


Тошкент шаҳрида «JobFest 2022» тадбири бўлиб ўтди\n6 май куни Тошкент шаҳридаги Инха университетида «JobFest 2022» тадбири бўлиб ўтди.\n“JobFest 2022” – бўш иш ўринлари ярмаркасининг асосий мақсади Ўзбекистон ва хориждаги барча илғор ташкилотларни, шунингдек, IT йўналиши мавжуд бўлган барча олий ўқув юртларининг битирувчилари ва талабаларини бир жойга жамлаш эди.\nТадбирда EPAM, CLICK, Олмалиқ KMK, “Ўзбекнефтгаз”, “Ўзбектелеком”, “Киберхавфсизлик маркази” DUK, “АКFА group”, “Huawei”, “Vivo”, “Express 24”, “New Max Tech”, “Ўзбекистон почтаси” каби ташкилотлар вакиллари, Ўзбекистон етакчи университетлари, банклар ва бошқа ташкилотлар иштирок этди.\nБўш иш ўринлари ярмаркаси доирасида “Киберхавфсизлик маркази” ДУК вакиллари иштирокчиларни Марказ фаолияти билан таништиришди, бўш иш ўринлари ва номзодларга қўйиладиган талаблар, ишга жойлашиш учун ариза топшириш жараёнлари, Марказнинг очиқ ресурслари ҳақида маълумот беришди, шунингдек, киберхавфсизлик соҳасида қизиқиш уйғотадиган масалалар муҳокама қилинди. Номзодларнинг билимини баҳолаш учун норасмий суҳбатлар ўтказилди. Ярмарка вакиллари ва иштирокчиларининг қизиқиши ва фаол иштирокини уйғотган масалалардан бири Марказнинг интерактив тести (Quiz test) бўлди.\nБундан ташқари, тадбир давомида қуйидаги иштирокчилар маъруза қилдилар:\nItransition компаниясининг бош муҳандиси Павел Лебедев «Техникага оид суҳбатдан қандай ўтиш керак» мавзусида семинар ўтказди;\nEPAM компаниясида Senior Systems Engineer вазифасида ишловчи Руслан Салихов "DevOps ва у нима иш билан шуғулланади" мавзусида тақдимот ўтказди;\nHuawei компаниясида Wireless Network Design Engineer лавозимида ишловчи Джавдат Хабибуллин «Road to Mobile 2030» мавзусида сўзга чиқди;\nIT & Cloud product manager вазифасидаги Жавлон Нурматов Building Data Infrastructure for the Intelligent World мавзусида маъруза қилди;\nWorld of Warships лойиҳасида Tech Team Lead вазифасида фаолият кўрсатаётган Михаил Попов «GameDev да фаолият юритиш: орзулар рўёбга чиққанда» мавзуси билан сўзга чиқди;\nЧиқишлар якунида Lesta компаниясида HR Director лавозимида ишлаётган Анна Посаженникова “Bad Advice: GameDev га қандай жойлашиш мумкин” мавзусида маъруза қилди.\nСўзга чиққанларнинг тақдимотлари талабаларда катта қизиқиш уйғотиб, улар маърузачиларга ўз саволлари билан мурожаат қилиш ва керакли маслаҳатлар олиш имкониятига эга бўлдилар.\nЯрмаркада пойтахтдаги турли олий ўқув юртларининг 600 дан ортиқ талабаси ҳамда Ўзбекистоннинг 50 дан ортиқ энг йирик компаниялари вакиллари иштирок этдилар.


Ўша кунларда Яҳё пайғамбар пайдо бўлиб, Яҳудия чўлида воизлик қила бошлади.\nУ: “Тавба қилинглар, чунки Осмон Шоҳлиги яқинлашди!” – деб хитоб қилар эди.\nБу воқеа эса Ишаъё пайғамбарга ваҳий қилинган шу оятга тўғри келади:“Мана, чўлда нидо янграмоқда:Худованд йўлини тайёрлангиз,Равон айлангиз сўқмоқларин! – дея”.\nЯҳёнинг ўзи туя жунидан кийим кийиб, белига теридан камар тақар эди. Унинг егулиги эса чигиртка билан ёввойи асал эди.\nҚуддусда, Яҳудия юрти бўйлаб ва Ўрдун дарёси атрофида яшовчиларнинг ҳаммаси Яҳё пайғамбарнинг олдига чиқар эди.\nУлар гуноҳларини эътироф этиб, Яҳёнинг буйруғи билан Ўрдун сувига чўмиб имон келтирар эдилар.\nФарзий ва саддуқий мазҳабларидан ҳам талай киши чўмиш учун унинг олдига келаётганларини Яҳё кўриб, уларга деди: “Вой илонлар зоти! Бошингизга келадиган Худо ғазабидан қочиб қутулишингизни сизларга ким уқтирди?\nБундан буён тавба қилганингизга яраша ҳосил беринглар!\n“Иброҳим бизнинг отамиз”, деб кўнглингиздан ўтказманглар. Мен сизларга айтаманки, Худо шу тошлардан Иброҳимга авлод тиклашга қодир.\nҲозирданоқ дарахтлар илдизида болта ётибди-ку. Яхши мева бермаган ҳар қандай дарахт кесилиб оловга ташланади.\nМен сизларни тавбага чақириш учун сувга чўмдириб юрибман. Лекин менинг кетимдан Келаётган мендан қудратлидир. Мен Унинг чориқларини кўтаришга ҳам арзимайман. У сизларни Муқаддас Руҳга ва оловга чўмдиради.\nУнинг паншахаси қўлида тайёр турибди. У ўз хирмонини шопириб ташлайди; буғдойини омборга тўплаб, сомонни сўнмас ўтда ёндириб юборади”.\nЎшанда Исо Яҳёнинг ҳузурида сувга чўмиш учун Жалиладан Ўрдун дарёси бўйига келди.\nЛекин Яҳё Исони тўхтатмоқчи бўлиб:- Мен Сенинг ҳузурингда имон келтиришим керак эди. Сен бўлсанг, менинг олдимга келяпсанми? – деди.\nИсо унга жавоб бериб:- Энди рози бўл, чунки биз шу йўсинда илоҳий амрни тўла бажаришимиз ўринлидир, – деди.Шундан кейин Яҳё Исога изн берди.\nИсо дарёга тушди. У сувдан чиққан заҳоти, осмон очилиб кетди ва Худонинг Руҳи каптардай Исонинг устига тушиб қўнгани кўринди.\nОсмондан эса: “Бу Менинг севикли Ўғлимдир, Ундан мамнунман”, – деган нидо келди.


Аз-Замахшарийнинг тўлиқ номи Абул Қосим Маҳмуд ибн Умар ибн Муҳаммад ибн Умар ал-Хоразмий ал-имом ал-ҳанафий ал-мўътазилий бўлиб, лақаби «Жоруллоҳ», тўрт юз олтмиш еттинчи ҳижрийда Хоразмнинг Замахшар қишлоғида туғилган. Бағдодга келиб, устозлар ҳузурида таълим олган. Хуросонга бир неча марта борган. Қаерга бормасин, атрофига одамлар йиғилиб, унга шогирд бўлишган. Ким билан мунозара қилмасин, у таслим бўлиб, Замахшарийнинг илмини эътироф этган. Шундай қилиб, унинг овозаси бутун оламга ёйилди ва замонасининг ягона алломасига айланди.\nАз-Замахшарийнинг турли илм соҳаларида ўта ҳассослик билан таълиф этган асарлари бор. Уларнинг биринчиси «Ал-Кашшоф» тафсиридир. Алломанинг наҳв ҳақида «Ал-Муҳожот», «Ал-Муфассал», араб тилида «Ал-муфрад вал-мураккаб», ҳадис тафсирида «Ал-Фоиқ», луғатда «Асосул-балоға», фиқхда эса «Руусул-масоил» номли китоблари мавжуд.\n«Вафаётул аъён» китобининг муаллифи шундай ёзади: «Аз-Замахшарийнинг эътиқоди мўътазилийдир. У ўзининг эътиқодини яширмасдан, аксинча, фахрланиб юрган. Айтишларича, у бирор кишининг ҳузурига борса, эшик қоровулига: «Абул Қосим мўътазилий келиб, эшик олдида киришга изн сўраяпти, деб айтгин», деб буюрар экан. У «Ал-Кашшоф»ни ёзиш асносида ҳамду сано хутбасини: «Қуръонни яратган Аллоҳга ҳамд бўлсин!» деб бошлаган экан.\nОдамлар ундан бутунлай юз ўгиришган, зиёратига келмай қўйишган. Кейин у «холақо»(яратди) сўзини «жаъала»(қилди) сўзига алмаштирган. Ҳолбуки, мўътазилийларнинг наздида бу сўз ҳам «яратди» маъносидадир. Аммо «Ал-Кашшоф»нинг барча нусхаларида тафсир: «Қуръони Каримни нозил қилган Аллоҳга ҳамд бўлсин!» деб, «анзала»(нозил қилди) сўзи ишлатилган. «Ал-Кашшоф»даги бу ислоҳ мусаннифнинг эмас, балки муҳаррирнинг ислоҳидир.\nАл-Ферузободийнинг гувоҳлик беришича, Аз-Замахшарий ўзининг мўътазилий эътиқодида шунчаки бўлган эмас, балки у шу эътиқодда бўлганидан фахрланиб юрган. Шунинг учун унинг ўзи «холақо» ёки «жаъала» феълини «анзала»га ўзгартириши мумкин эмас. Эҳтимолки, унинг шогирдларидан бири устозининг обрўсини сақлаш мақсадида ўзгартирган бўлиши мумкин. Ал-Ферузободий «Ас-Салом» шаҳрига зиёрат учун борганда, у ерда Аз-Замахшарийнинг ўз қўли билан ёзган, ислоҳ қилинмаган тафсир нусхасини кўрганлигини айтади. (Кашфуз-зунун, 2-ж. 176-6.)\nАз-Замахшарий Маккадан қайтиб келганидан сўнг, беш юз ўттиз саккизинчи ҳижрийда Хоразмнинг Журжонийя қишлоғида вафот этади.\nАз-Замахшарий ўзининг «Ал-Кашшоф» номли тафсирини ёзишдан аввал бироз иккиланади. Бу ҳақда муаллиф тафсирнинг муқаддимасида ёзган. Тафсирнинг ёзилиш сабаблари ҳақидаги маълумотни унинг муқаддимасидан олишни толибга тавсия қилган ҳолда, асосий мақсадга ўтамиз.\n«Ал-Кашшоф» гарчи эътизолий ақидага мувофиқ ёзилган бўлса ҳам, бундан қатъи назар, жуда юқори қимматга эга бўлган тафсирдир. Қуръони Каримнинг мўъжизлик сири, назмининг гўзаллиги ва балоғатдаги юксак даражаси муаллиф томонидан очиб берилган. Бунинг сабаби Аз-Замахшарийнинг жуда кўп илм соҳаларини, хусусан, араб луғатининг жозибакорлиги, ашъорлар, балоғат, баён, эъроб, адаб илмларини мукаммал билганлигидир. Аз-Замахшарий оятлардаги жозибани дарҳол илғаб оларди. Ўзининг бундай фазилат эгаси эканлигига «Ал-Кашшоф»нинг муқаддимасида ишора этади: «Илмларнинг энг нозиги, ҳар қандай ақлни ҳайрон қиладигани тафсир илми бўлиб, унга ҳар қандай олим журъат қилавермайди. Ал-Жоҳиз «Назмул Қуръон» китобида ёзганидек, фақиҳ агар ҳукм ва фатвода барча тенгдошларидан ғолиб бўлса ҳам, мутакаллим гарчи калом санъатида ахди дунёларни лол этса ҳам, тарихчи ва ҳофиз Қиррийянинг ўғлидан зеҳни ўткирроқ, воъиз агар Ал-Ҳасан ал-Басрийдан гапдонроқ, Ан-Нашвий агар Сийбавайхдан билимдонроқ бўлса ҳам, луғат олими луғатларни сақичдек чайнаб ташласа ҳам, аммо улар Қуръон йўли олдида ожиз, ҳақиқатини идрок этишдан гунгдир. Аммо Қуръонга хос бўлган икки илм: маъоний ва баёнда ўткир илм соҳиби бўлган одам бу ишни уддасидан чиқиши мумкин». (Аз-Замахшарий. Ал-Кашшоф, 1-ж. 12-15-6.)\nҲақиқатан ҳам, Аз-Замахшарий муфассирга зарур бўлган барча василаларни жамлаб, ўзининг улуғ тафсирини ёзиб тугатиб, одамлар эътиборига ҳавола қилди. Аз-Замахшарий ўзининг бу тафсири барча фазилатларни жамлаган асар бўлганини, барча олимлар ҳузурида ҳусни қабулга муносиб кўрилганини билгач, Аллоҳнинг бундай неъмати ва иноятига шукрона келтириб ушбу ғазални ёзди:\nЖаҳл бир касаллик, Кашшоф шифодир.\nАгар Аз-Замахшарий ўзининг тафсири билан фахрланиб, ужуб даражасига етса ҳам, биз уни маъзур тутсак, арзийди, чунки унинг тафсири бошқа тафсирлар орасида ягона, устозлар ва шогирдлар орасида ҳам мўътабардир. Ҳатто унинг хусуматчилари ҳам тафсирнинг камчилигига тўхталишдан аввал унинг фазилатини, таълиф этган алломанипг санъатини эътироф этадилар.\n1. Аш-Шайх Ҳайдар ал-Ҳаравий «Ал-Кашшоф» ҳақида ўзининг фикр-мулоҳазаларини баён этиб, бу тафсир ниҳоятда юқори савияда ёзилганини таъкидлайди. Унинг ёзишича, Аз-Замахшарий Қуръоннинг бирор оятини тафсир қилишга киришса, агар оятнинг мазмуни унинг хоҳишига мувофиқ бўлмаса, оятнинг мадлули унинг муродини ифода қилмаса, у оятнинг зоҳирий маъносини шошилмасдан, қизишмасдан, ортиқча балоғий нуқталарсиз ўз мақсади йўлига шундай бурадики, у Аллоҳнинг каломини таҳриф қилаётган бўлса ҳам, ҳеч ким ундан гумон қилмайди. Гапни узоқдан олиб келади, билдирмасдан усталик билан эътизолий ақидани сингдиради, натижада толиб унинг фикр тузоғига илинади, «ҳақиқат бундан бошқача бўлиши мумкин эмас», деган қарорга келади. Бу жуда катта офат ва мусибатдир.\nАз-Замахшарий тасаввуф лаззатидан бебаҳралиги туфайли Аллоҳнинг валийларини ҳам қаттиқ танқид қилади. «Ал-Моида» сурасининг 54-ояти:\n«Уларни Аллоҳ севади ва улар ҳам Аллоҳни севадилар» тафсирида Аз-Замахшарий Аллоҳнинг валийлари ҳақига лойиқ бўлмаган, ақлли одам тафсирда эмас, фаҳш китобларида ҳам ёзишдан уяладиган таъналар, бўҳтонларни ёзади. Аллоҳнинг валийларини айблашга шундай журъат қилган одам, Аллоҳнинг каломига тажовуз қилишга, шубҳасиз, журъат қилади.\nМуаллиф тафсирида шундай байтларни келтирганки, улар ҳазил-мутойиба, масхара учун ёзилган. Бундай шеърларни тафсирда келтириш шаръан ва ақлан жоиз эмас, хусусан, адд ва тавҳид аҳли учун.\nАз-Замахшарий Пайғамбаримиз(соллаллоҳу алайҳи васаллам)нинг башоратлари билан «фирқаи ножия» деб аталувчи «аҳли сунна вал-жамоа» ҳақида жуда фаҳш гапларни гапиради. Уларга ҳатто «мулҳид», «кофир»лик нисбатларини беради, Бундай журъат қалби пок иймони бебок уламоларнинг эмас, балки беадаб, эси паст одамларнинг ишидир. (Ҳайдар ал-ҳаравийиинг таълиқи қисқартириб 6ерилди.)\nАбу Ҳайён ҳам ўзининг «Ал-Баҳрул-муҳит» номли тафсирида «Ан-Намл» сурасининг 49-оятини тафсир қилиб, кейин шу оятга Аз-Замахшарий қандай маъно берганини таҳлил қилади ва шундай дейди: «Бу одам (аз-Замахшарий)га Аллоҳ таоло Қуръон илмидан, сўзамоллик ва заковатдан комил насиба берган бўлса ҳам, тафсир китобида баъзи камчиликлар борки, мен уларни қасидамда баён этган эдим. Унда аввал «Ал-Кашшоф»нинг фазилатини, унинг ютуқларини айтиб, кейин толибни ундаги камчиликлардан огоҳлантирдим. Ана шу қасидамнинг мадҳ қисмини эмас, танбеҳ қисмини эътиборингизга ҳавола қилмоқчиман: (Қасидасининг матни насрда таржима қилинди.)\n«Лекин бу тафсирда танқидий назар билан қараш лозим бўлган хато-камчиликлар мавжуд. Муаллиф мавзуъ ҳадисларни жоҳиллардек ривоят қилади ва шубҳали ровийларга нисбат беради. Улуғ имомларни ҳақорат қилади. Қисқача ибора билан тушунтириш мумкин бўлган фикрни «қуруқ аравани олиб қочгандек» узоқ ва беҳуда гаплар билан судрайди. Аллоҳ айтмаган (Аллоҳнинг муроди бўлмаган) гапларни айтиб, муқаддас каломни таҳриф қилади. Оятларнинг таркибини тахдил қилишда ҳам наҳв қоидаларидан чиқиб кетади. Баъзи фикрларни бошқа олим ва муфассирлардан ўғирлаган бўлса ҳам, ўзининг фикридек гапиради. Оятлардан маъно чиқаришда, наҳв қоидасини риоя қилмасдан қасддан хато қилади. Қуръон лафзларини ўзгартириб маънони ўз мазҳабига буради. Шунинг учун, Эй Аллоҳ! Бу Шайхнинг номини ўзинг Машриқу Мағрибдан ўчирган! унга Аллоҳнинг раҳмати етмаса, у кофирларга ҳамроҳ бўлиб қолади». («Ат-тафсир вал муфассирун»)\n3. Аллома Ибн Халдун Аз-Замахшарийнинг тафсирини шундай таърифлайди: «Тафсирларнинг балоғат, фасоҳат ва тил соҳасида энг гўзал ёзилгани Хоразм элидан бўлган Аз Замахшарийнинг «Ал-Кашшоф» тафсиридир. Муаллиф эътизолийдир, Қуръон оятларига фикр биддираётганда ўзини ана шу фосид ақидаси нуқтаи назаридан ҳужжатлашади, шунинг учун «аҳли сунна» уламолари жумҳурни доим унинг тузоғидан эҳтиёт бўлишга чақирадилар. Лекин тил ва балоғат илмини яхши билишига эътироз йўқ. Агар толиб мазоҳиби санийядан воқиф бўлиб, эътиқоди мустаҳкам бўлса, у ҳолда унга қаршилигимиз йўқ, «Ал-Кашшоф»ни мутолаа қилиб, муаллифнинг тил соҳасидаги санъатини, унинг беназирлигини кўриб ибрат олсин.\nИроқ ажамларидан бўлган Шарафиддин ат-Тоййибий «Ал Кашшоф»га шарҳ ёзган. У шарҳида, Қуръон оятларининг балоғати мўътазилийларнинг ақидасига эмас, «аҳли сунна» ақидасига мувофиқ эканлигини исботлаган.\n4. Аллома Тожиддин ас-Сабукий ўзининг «Муъидун-ниъам ва мубидун-ниқам» китобида шундай ёзади: «Билингки, албатта «Ал-Кашшоф» тафсири улуғ китобдир, унинг муаллифи ўз фанида имомдир. Лекин у бидъатчи одам бўлиб, ўз бидъатини ошкора қилувчидир. Пайғамбарнинг қадрини туширишдан, «аҳли сунна»га беадаблик қилишдан тортинмайди.\nАс-Сабукийнинг отаси Аш-Шайх Тақиюддин ас-Сабукий «Ал-Кашшоф»ни мутолаа қилиб ўтирган эди. «Ат-Таквир» сурасининг 19-ояти\n«албатта, у (Қуръон) бир улуғ элчи (Жаброил)нинг сўзидир».324 тафсирига келганда, дарҳол китоб саҳифасидан юз ўгирди ва бир варақ оқ қоғоз олиб унга: «Ал-Кашшоф»ни ўқишдан воз кечганлигимнинг сабаби» деган огоҳнома ёзди. Унда шундай дейилади:\n«Мен Аз-Замахшарийнинг тафсирида ҳар қанча фойдалар бўлмасин, унинг «Аллоҳ сизни авф этди»325- ояти, «Ат-Таҳрим» сураси ва бошқа жойлардаги оятларнинг тафсирида бутун махлуқотнинг сарвари бўлган Пайғамбаримиз (соллаллоҳу алайҳи васаллам)га қилган беадабчиликларини кўриб, Пайғамбаримиз (соллаллоҳу алайҳи васаллам)дан уялганимдан унинг тафсирини ўқишдан бутунлай юз ўгирдим».\nҲамюртимиз, тафсир соҳасининг улуғ шайхи Жоруллоҳ аз-Замахшарийнинг «Ал-Кашшоф» тафсирини эътиқод нуқтаи назаридан эмас, услуб нуқтаи назаридан мутолаа, таҳлил ва хулоса қилишни толибларга ҳавола этамиз.\n(Қуръон, тафсир ва муфассирлар китобидан)


13:00 / 23.06.2020 1302 pdf Ўқиш режими + -\nУшбу мавзу Улуми Қуръондаги энг нозик мавзулардан бири ҳисобланиб, уламоларимиз унга катта аҳамият берганлар. Бу мавзуга киришдан олдин ушбу икки нарса – муҳкам ва муташобиҳнинг луғатдаги маъноларини яхшилаб ўрганиб олишимиз лозим бўлади.\n«Муҳкам» сўзи бир нарсани яхшилаб қилиш ва унинг бузилишини ман қилиш маъносини билдирувчи «аҳкама» сўзидан ясалган бўлиб, «яхшилаб қилинган, маҳкам қилинган», «бузилмас» деган маънони англатади. Мисол учун, «аҳкама ал-амра» деган жумла «ишни яхшилаб қилди ва уни бузилишдан сақлади» деган маънони ифода қилади. Араблар отнинг юганидаги унинг оғзига солиб қўйиладиган темирдан бўлган «сувлиқ»ни ҳам «ҳакаматун» дейишади. Чунки у отни яхшилаб бошқаришга ва у ёқ-бу ёққа бурилиб кетишининг олдини олишга хизмат қилади.\nҚуръони Каримнинг сифатларидан бири «Ҳаким» эканининг сабаби – унда ҳаққа ҳидоят қилувчи ва ботил ҳамда фасоддан ман қилувчи ҳикмат борлигидир. Шу билан бирга, Қуръони Каримнинг назми ва услуби олий даражададир, балоғати мўъжизадир, мақсадлари олийдир, маънолари тўғри ва содиқдир. Бунинг устига, унда қарама-қаршилик йўқ, тафовут йўқ. Даража ва ожиз қолдирувчиликда унга ҳеч бир калом бас кела олмайди.\n«Алиф лаам ро. (Бу) оятлари мустаҳкам қилинган, сўнгра ўта ҳикматли, ўта хабардор Зот томонидан муфассал қилинган Китобдир» (1-оят).\nЯъни «муҳкам» сўзининг «тузилиши пухта», «далолат қилиши дақиқ», «ҳар бир сўзи чуқур маъноли», «ҳамма тарафи бир-бирига муносиб», «ҳеч камчилиги йўқ» деган маънолари бор.\n«...сўнгра ўта ҳикматли, ўта хабардор Зот томонидан муфассал қилинган Китобдир».\nБатафсил баён қилиш керак бўлган ҳар бир жиҳати, жумладан, ғоялари, мақсадлари, мавзулари батафсил баён қилингандир.\n«Қуръони Каримнинг муҳкам ояти» деганда равшан маъно билан келган ва эшитувчиси маъносини таъвил ва баёнсиз англаб оладиган деган маъно тушунилади.\n«Муташобиҳ» сўзи «бир-бирига ўхшаш» деган маънони билдирувчи «ташабуҳ» сўзидан ясалган бўлиб, луғатдаги маъноси бизнинг тилимизда «ўхшаш» ва «аралаш» сўзлари атрофидаги маъноларда айланади. Арабларда икки нарса бир-бирига ўхшашлиги туфайли аралашиб кетганда ва уларни бир-биридан ажратиб олиш қийинлашиб қолганда ушбу сўз ишлатилади.\nУшбу луғавий маълумотлардан кейин мулоҳаза қиладиган бўлсак, «муҳкам» сўзида равшанлик ва маънони мустақил равишда баён қилиш борлигини кўрамиз. «Муташобиҳ» сўзида эса маънони ифода этишда ягона мустақиллик йўқлигини ва равшанлик етишмасдан, бир нарса иккинчисига ўхшаб қолишини англаймиз.\n«Ташабуҳ» калимасидан ясалган сўзлар Қуръони Каримнинг баъзи оятларидагина келган.\n«(У) уларга ўхшаш қилиб берилгандир» (25-оят).\nЯъни жаннатийларга бу дунёда баҳраманд бўлган меваларига ўхшаш мевалар берилади.\n«...қалблари ўхшаш бўлди…» (118-оят)\nЯъни ҳақни кўрмасликда ва залолатда кофирларнинг қалблари бир-бирига ўхшашдир.\n«Аллоҳ энг гўзал сўзни ўхшаш... китоб этиб туширди» (23-оят).\nҚуръони Карим энг гўзал сўздир. Унинг оятлари гўзалликда, пурмаъноликда, ҳикматда, тўғриликда, ҳукмда ва бошқа хусусиятларда бир-бирига ўхшашдир.\n11:00 / 23.06.2020 1492\n15:00 / 23.06.2020 1968\n2946 16:45 / 01.10.2019\n2325 05:00 / 23.01.2017\n5. Қуръони каримни шеър, Расулуллоҳ соллаллоҳу алайҳи васалламни шоир деб қилинган даъво.Баъзи араблар Қуръони каримнинг ҳаётийлигини кўришгач, уни шоирнинг давоми...\n2676 15:10 / 25.02.2019\nАқл эгалари кимлар?\n....Албатта, ақл эгаларигина эслатма олурлар,.Ақл ва идрок бўлмаса, буни эслаш, тушуниб етиш қийин.Энди ўша ақл эгаларининг сифатлари зикр этиладиУлар Аллоҳнинг давоми...\n3341 19:21 / 11.04.2018\n395 06:00 / 14 апрель


Умрни узайтирувчи шоколад тайёрланди\n15:18 / 01.03.2016\nРоссия Фанлар академиясининг Узоқшарқ бўлинмасининг Тинч океани биоорганик кимё институтида денгиз юлдузчаси, денгиз типратикани ва денгиз лимони ўсимлиги аралашмасидан одам умрини узайтирувчи шоколад тайёрланди. Бу ҳақида институт расмий сайти хабар берди.\n«Бу моддани биз "денгиз витамини" деб номладик. Мазкур денгиз витаминлари комплекси қариш жараёнини секинлатади ва метоболик жараённинг олдини олади, ҳаёт сифатини яхшилайди, умрни узайтиради”,— дейилади манбада.\nУшбу янги истеъмол маҳсулотига “Денгиз дурдонаси” номи берилди.\nМаълумотларга кўра, Тинч океани биоорганик кимё институти қарийб 41 йилдан буён сув ости дунёсини тадқиқ қилиш, тиббий-биологик хоссаларини ўрганиш бўйича фаолият олиб боради. Шу асосда муассасада турли тиббий препаратлар ва биологик фаол қўшимчалар яратилган.


ЎзА - «Ҳали олдинда»: COVID-19 пандемиясининг янги ўчоғи пайдо бўлади!\n19.05.2020 Чоп этиш версияси\n«Ҳали олдинда»: COVID-19 пандемиясининг янги ўчоғи пайдо бўлади!\nЛотин Америкасида коронавирус билан боғлиқ рақамлар ташвишли тус олиб бораётгани ушбу ҳудуд пандемиянинг навбатдаги марказига айланиши мумкинлиги ҳақидаги хавотирли тахминларни кучайтирмоқда.\nБразилиядаги «Чегарасиз шифокорлар» бўлинмаси раҳбари Ана де Лемос охирги ҳафталарда Лотин Америкаси мамлакатларида рекорд даражада касалланиш ва ўлим ҳолатлари қайд этилганини қайғу билан маълум қилган.\nОАВда эълон қилинган мақолаларда ёзилишича, айрим шаҳарларда юзага келган вазият худди АҚШ ва Европада коронавирус ривожланиши чўққига чиққан пайтларни эслатиб юборяпти.\n«Перу пойтахти Лимада шу кунларда одатий статистикага нисбатан икки марта кўп инсонлар ҳаётдан кўз юммоқда. Бу кўрсаткичларни Парижда рўй берган энг қайғули воқеалар билан тенглаштириш мумкин», — деб ёзган «Der Spiegel» нашри.\nБразилиянинг Манаус шаҳрида 2 миллион киши яшайди, бу ерда ўлим ҳолати уч баравар ошиб кетди. Бундай натижа эпидемиологик вазият жуда оғирлашган Лондон ва Мадридга ҳам хос эди. Эквадорнинг Гуаякиль шаҳрида муайян давр оралиғида ўтган йилнинг шу даврига нисбатан беш марта кўп қазо ҳолатлари рўйхатга олинди. Ушбу ҳудудга иккинчи Нью-Йоркка айланиш хавфи тобора кучлироқ таҳдид қилмоқда.\nҚайд этилишича, Бразилияда аллақачон коронавирусдан вафот этганларни оммавий дафн этишга киришилган — марҳумлар жойланган тобутлар қабрга устма-уст қўйилмоқда. Ташвишланарлиси, мамлакатда «COVID-19»га тестлар етарли даражада ўтказилмаяпти.\nСан-Паулу шаҳри касалхоналаридан бирида ишлайдиган шифокорнинг тахминича, Бразилия тез орада ҳалок бўлганлар сони бўйича 100 минглик чегарага яқинлашади, яъни «ҳали ҳаммаси олдинда». Бундай ташвишли фаразлар давлат томонидан етарли даражада қатъий карантин чоралари жорий этилмагани, Бразилия президенти Жаир Болсонарунинг вирусга нисбатан жиддий қарамай, «COVID-19»ни «кичик грипп» деб атагани туфайли юзага чиқмоқда.\nКўплаб штатлар губернаторлари, гарчи Болсонаруни танқид қилган бўлсалар-да, ўзлари ҳам ҳудудларида тўлиқ карантин тартибини ўрнатмадилар. Фавқулодда вазиятлар фақат айрим шаҳарларда амал қилди. Бошқача айтганда, бу борада қарор чиқариш мэрлар ихтиёрига бериб қўйилди. Болсонару ҳалиям жорий этилган чекловларни юмшатиш лозимлигини уқтирмоқда, сабаби иқтисодий зарар унга коронавирусга нисбатан кучлироқ хавфдек туюляпти.\nМексика, гарчи инфекция аниқланган фуқаролар ва хасталикдан жон берган инсонлар сонига кўра Лотин Америкасида 3-ўринга кўтарилиб олган бўлса-да, аввал амалга киритилган чекловларни бекор қила бошлади. Бинобарин, вирусологлар Мехикода эпидемия ҳали ўзининг юқори нуқтасига етмаганини эътироф этишяпти.\nПеруда ҳам кескин карантин чоралари қўлланганига қарамасдан, касаллик борган сари авжига чиқяпти. Масалан, Лорето минтақасида коронавирусдан ҳар соатда бир одам ҳалок бўляпти.\nЕвропа ва АҚШдан фарқли ўлароқ, Лотин Америкаси мамлакатларида инқирозга қарши туриш имконияти жуда кам. Иқтисодий эврилиш йиллари минтақанинг кўпчилик давлатларида соғлиқни сақлаш тизимини молиялаштириш миқдори сезиларли даражада тушиб кетган. Натижада жаҳон бозорида шахсий ҳимоя воситаларини харид қилиш бўйича кучли, бой мамлакатлар билан тенгсиз рақобатга киришишга тўғри келмоқда.\nМаълумот ўрнида: Лотин Америкасида кейинги бир ой мобайнида кишиларнинг вирус юқтиргани аниқланган ҳолатлар 7 карра ошган ва 542 693 тага етган. Коронавирус инфекцияси туфайли берилган қурбонлар сони эса 8,5 марта ошиб, 30 396 тани ташкил этмоқда. Хасталанган ва ҳалок бўлганларнинг қарийб ярми Бразилия ҳиссасига тўри келади – мос равишда 254 220 ва 16 792. Бу борада кейинги ўринни Перу (94 933 ва 2789) эгаллаб турибди, Мексика 3-ўринга кўтарилди - 51 633 ва 5332 киши.


БМТ Бош котиби Кофи Аннан жаҳон етакчиларини Бирлашган миллатлар ташкилотини ислоҳ қилиш режасини маъқуллашга чақирмоқда.\n24 январ 2021, Тошкент вақти: 20:21\nАннан ўзининг таклифини ташкилотга аъзо 191 давлат вакиллари иштирокидаги йиғилшда таклиф этди. Аннан халқаро ҳамжамиятни ўз режаларини сентябрда Ню Йоркда бўлиб ўтадиган БМТ ташкил этилишининг 60 йиллига бағишланган саммитда маъқуллашга чақирмоқда.\nАннан таклиф этаётган ислоҳот доирасида БМТ хавфсизлик кенгаши аъзолари сонини 24тага кўпайтириш ҳам кўзда тутилган. Унинг айтишича, 21 аср воқелигини инобатга олган ҳолда хавфсизлик кенгашида вакиллар кўпроқ бўлиши лозим.\nҲозирда хавфсизлик кенгаши 15 аъзодан иборат бўлиб, уларнинг 5таси кенгашда доимий аъзолик ҳуқуқига эга.\nАннан шунингдек, терроризмга қарши конвенция қабул қилишни таклиф этмоқда. Унга кўра терроризмга ягона халқаро тасниф берилиши кўзда тутилган.\nБМТ Бош котиби бундан ташқари, оҳирга пайтларда танқидга учраётган БМТ Инсон ҳуқулари комиссияси ўрнига Инсон ҳуқуқлари кенгашини жорий этишни таклиф этмоқда.


Бир чол балиқ овлаб ўтирган экан, унинг олдига милиция келиб деди:\n— Отахон, бу ерда балиқ тутиш таъқиқланган!\n— Мен балиқ овламаяман, чувалчанг чўмилтиряпман, - дебди чол.\n— Ахир сиз чувалчангни таъқиқланган жойда қип яланғоч чўмилтиряпсиз!\n#Ҳайвонот #Уддабуронлар #Қариялар #Милиция\nҚулоғи эшитмай қолган отахон врач қабулига келиб учраган экан. Врач унга нўхатдай келадиган Японияда ишлаб чиқарилган аппаратни чолнинг қулоғига ўрнатиб берибди. Орада бир ой ўтиб, врач чолдан хабар олиш учун қўнғироқ қилибди:\n— Отахон, аппарат яхши ишлаяптими? Оила аъзоларингиз нима фикрда? - деса, чол кулиб:\n— Ҳаммаси яхши. Уйдагилар эшита бошлаганимни билгани йўқ. Лекин бир ой ичида васиятномамни уч мартта ўзгартирдим..., - дермиш.\n#Касалхонада #Шифокорлар #Қариялар\nБир чол тилла балиқ ушлаб олган экан. Ҳар доимгидек, балиқ тилга кириб чолга дебди:\n— Мени қўйиб юбор! Истаган тилагингни бажо келтираман...!\nЧол кўпам ўйлаб ўтирмай:\n— Гўзал аёл бер менга! – дебди.\nСувдан гўзал пари чиқибди.\n— Бундан ҳам гўзалроқ бўлсин, - дебди яна чол.\nАввалгисидан икки карра гўзал ҳуснли пари чиқибди.\n— Гўзалликда тенгсиз бўлсин! – деган экан, балиқни жаҳли чиқиб:\n— Ношуд банда, яхшиликни билмадинг, - деб сувга кириб кетибди.\nЧол не кўз билан кўрсин-ки, сувдан ўзини кампири чиқиб турганмиш.\n#Эр-хотин #Қариялар #Тилаклар #Эртаклар\nҲар куни бир киши бозорда редиска сотадиган кампирга 1000 сўм бериб, редиска олмасдан кетаркан.\nБир куни ҳалиги одам яна 1000 сўм бериб, кетаётса, кампир уни қўлидан шартта ушлабди. Шунда киши:\n— Ҳойнахой холажон бу сафар редиска олмаслигимни сабабини сўрамоқчи бўлсангиз керак?! - деса, кампир:\n— Редиска оласанми-йўқми бу мени қизиқтирмайди. Редиска 1500 бўлди! - дермиш.\n#Қора-юмор #Қариялар #Дўкон-бозор #Нарх-наво\n— Ойижон, менга икки минг беринг.\n— Ҳов анави ерда ўтирган бувига бермоқчиман.\n— Вой ўзимни ақилли болажоним. Қани ўша буви?\n— Ҳов ана, музқаймоқ сотяптилар...\n#Болалар #Ота-она #Пул-бойлик #Қариялар\n— Отахон, юз ёшдан ошибсиз. Буни сири нимада?\n— Буни сири - умримда ҳеч ким билан тортишмаганман, гаров ўйнамаганман.\n— Йўғеее, бўлиши мумкинмас...\n— Тўппа-тўғри, бўлиши мумкинмас!\n#Қисқа #Қариялар #Лоф-ёлғон\nБир кампирни шифохонага олиб келишибди.\n— Сизни ўтган сафар ҳам қўзиқориндан заҳарланишдан даволаган эдим. Нима бўлди? - деса, кампир:\n— Ўша қўзиқоринни қолганини еб қўйибман, - дермиш.\n#Касалхонада #Шифокорлар #Қариялар #Беморлар\nҚари бой оламдан ўтибди. Фарзандлари отасининг ўлимидан сўнг нотариус ёнига бориб, васиятномани ўқишибди:\n"Мен, фалончи фалончибоев соғлиғим ва ақлим жойида пайтимда, ҳеч кимнинг таъзиқисиз, ўз хоҳишимга кўра ўлимим олдидан бор бойлигим ва ҳамма йиққан-терган пулларимни ишлатиб юбордим!"\n#Болалар #Ота-она #Қариялар


Дунёнинг энг бой одами: «Пул топишдан кўра, уларни сарфлаш қийин кечмоқда» » Ўзбекистон янгиликлари – Zamin.uz\nДунёнинг энг бой одами: «Пул топишдан кўра, уларни сарфлаш қийин кечмоқда»\nБугунги кунда дунёнинг энг бадавлат инсони ҳисобланмиш «Amazon» асосчиси ва унинг раҳбари Жефф Безос ўз пулларини кўпайтириш ўрнига, сарфлаш қийинроқ кечаётганини маълум қилди, деб ёзади «Xabar.uz» нашри.\nМиллиардер «Business Insider» нашрига берган интервьюсида бу қадар улкан молиявий ресурсга эгалик қилиш осон эмаслигини таъкидлади.\n«Сиз шунча пулни кечки овқатга ишлатиб юбора олмайсиз», — дейди бизнесмен.\nУнинг сўзларига қараганда, ушбу малбағларни самарали сарфлашнинг ягона йўли — бу «бошқа бизнесларга катта пул тикиши». Мисол сифатида Безос ўзининг хусусий «Blue Origin» аэрокосмик компаниясини келтириб ўтди. Эслатиб ўтамиз, Жефф Безос ушбу компания учун йилига 1 миллиард доллар сарфлайди.\n«Узоқ муддатли «Blue Origin» миссиясига эга эканлигимдан жуда хурсандман, ўйлайманки, бу бутун инсоният цивилизацияси учун муҳим ҳисобланади», — дейди Безос.\nАлбатта, «Amazon» раҳбари ўз пулларини шахсий эҳтиёжлари ва кўнгилхушликлар учун ҳам сарфлайди. Яқинда у бутун оиласи билан Норвегияда ҳордиқ чиқариб келди. Яна 12 миллион долларни Вашинтондаги кошонасини таъмирлашга сарфлади.\nБундан ташқари Безос Манхеттендаги квартирасининг ижараси учун йилига 40 минг доллар ишлатса, шахсий самолётини парвоз қилишига 90 минг доллар харж қилади.\nБугунги кунда Жефф Безоснинг умумий бойлиги 131 миллиард доллардан ошиб кетган бўлиб, унинг 125 миллиарди «Amazon» акцияларига тегишли.\nЯнгиликлар » Дунё » Дунёнинг энг бой одами: «Пул топишдан кўра, уларни сарфлаш қийин кечмоқда»\n18:20 Дунё бойлари 1 кунда 114 млрд доллар маблағларини йўқотишди\n12:03 Жаҳоннинг энг бой кишиси бир кечада 6,5 млрд. доллар ишлади\n23:25 Дунёнинг энг бой инсони аниқланди: Бу сафар биринчилик Билл Гейтсда эмас!


Муфассирлар айтишади: Бу оят яҳудларнинг бани назир қабиласи ҳақида нозил бўлган. Расулуллоҳ (соллаллоҳу алайҳи васаллам) Мадинага келганларида Бани Назир қабиласи у киши билан ўзаро урушмасликка ва у киши билан бирга жанг қилмасликка сулҳ тузишганди. Расулуллоҳ (соллаллоҳу алайҳи васаллам) буни қабул қилдилар. Расулуллоҳ (соллаллоҳу алайҳи васаллам) Бадрда жанг қилиб мушриклар устидан ғалаба қозонгач, Бани Назир: − Аллоҳга қасамки, бу биз сифатларини Тавротда топган Пайғамбардир. Унинг байроғи ҳеч тушмайди, − дейишди. Уҳудда жанг қилиб, мусулмонлар енгилишгач эса улар аҳдни бузишди. Расулуллоҳ (соллаллоҳу алайҳи васаллам) ва мўминларга душманлик йўлига ўтишди. Шунда Расулуллоҳ (соллаллоҳу алайҳи васаллам) уларни қамал қилдилар ва Мадинадан сурган бўлишларига улар билан сулҳ туздилар.\nИбн Каъб ибн Молик Расулуллоҳ (соллаллоҳу алайҳи васаллам) нинг асҳобларидан бир кишидан: Бадр жангидан кейин Қурайш қабилалари яҳудларга хат ёзишди: −Сизлар (қаа?) ва қўрғонлар эгасидирсиз. Сиз бизнинг қабиладошимиз (Муҳаммад)га қарши жанг қиласизлар ёки биз фалон ишни қиламиз. Биз билан аёлларингизга ҳизмат қилиш ва халхол (оёққа тақиладиган тақинчоқлар) орасини ҳеч нарса тўсолмайди . Хат Назир яҳудларига етгач, улар хиёнат йўлига ўтишди. Расулуллоҳ (соллаллоҳу алайҳи васаллам)га одам юбориб: − Асҳобларингдан 30 киши билан чиқ, биздан ҳам 30 та роҳиб чиқади. Сен билан бизнинг орамиздаги ўрта масофада учрашамиз. Улар сенинг гапларингни эшитиб кўришсин. Агар улар сени тасдиқлаб, иймон келтиришса, бизнинг ҳаммамиз иймон келтирамиз, − дейишди. Расулуллоҳ (соллаллоҳу алайҳи васаллам) 30 киши билан чиқдилар, 30 та яҳуд роҳиблари ҳам чиқишди. Улар бир жойда бир-бирларига дуч келишганида, яҳудлар бир-бирларига: − У билан бирга у учун жонини ҳам берадиган 30 киши бор-ку, унга қандай яқинлашиб ниятимизни амалга оширамиз, − дейишди. Кейин одам юбориб: − Бизлар 60 киши бўлсак, қандай қилиб келишиб оламиз? 3 та одаминг билан чиқ, биздан ҳам 3 та олимимиз чиқади. Улар иймон келтиришса, бизнинг ҳаммамиз иймон келтирамиз, − дейишди. Расулуллоҳ (соллаллоҳу алайҳи васаллам) 3 та саҳобалари билан чиқдилар. 3 та яҳуд олимлари ҳам чиқишди ва ҳанжарларини яшириб олишди. Расулуллоҳ (соллаллоҳу алайҳи васаллам)га ҳужум қилиб ўлдирмоқчи бўлишди. Бани Назирдан бир холис аёл акасига одам жўнатиб, Бани Назир Расулуллоҳ (соллаллоҳу алайҳи васаллам) га хиёнат қилмиоқчи эканлигиннг хабарини етказди. Ансорлардан бўлган мусулмон киши эди акаси. Акаси тез бориб Расулуллоҳ (соллаллоҳу алайҳи васаллам)ни топди ва махфий қилиб уларнинг хабарини етказди. Буни эшитиб, Расулуллоҳ (соллаллоҳу алайҳи васаллам) қайтдилар. Эртаси куни уларга бир гуруҳ қўшин билан ҳужум қилдилар. Уларни қамал қилдилар. Токи сургунга рози бўлиб тушгунларича улар билан жанг қилдилар. Уларга қурол-яроғларини ташлаб бир туя кўтарадиган юк билан чиқиб кетишга изн берилди. Улар уйларини бузишиб, ўзларига керак бўлган ёғочларини ола бошладилар. Шунда Аллоҳ таоло ушбу оятни нозил қилди. (Ҳашр 1-6)\n5-оят. (Эй мўминлар), сизлар (Бану Назийр хурмозорларидан) бирон хурмо дарахтини кесдингларми ёки уни ўз поясида турган ҳолида қолдирдингларми, бас (сизлар қилган ҳар бир иш) Аллоҳнинг изни-иродаси билан ва у фосиқ-итоатсиз кимсаларни расво қилиш учун (бўлди).\nРасулуллоҳ (соллаллоҳу алайҳи васаллам) Бани Назирга бориб уларни қалъаларида қамал қилганларида уларнинг хурмоларини кесишга ва ёқиб юборишга буюрдилар. Бундан Аллоҳнинг душманлари ташвишланиб қолишди ва : − Эй Муҳаммад сен ўзингни ислоҳ қилувчиман, яхшиликни хоҳлайман, − дейсан. Мевали дарахтларни қуритиш, хурмоларни кесиш ҳам ислоҳми, яхши ишми? Сен айтаётган нарсада (китобда) сенга ерда фасод қилиш нозил қилинганми? – дейишди. Бу нарсалар Расулуллоҳ (соллаллоҳу алайҳи васаллам)га оғир ботди. Уларнинг сўзларидан мусулмонлар ҳам таъсирланишди ва бу нарса фасод бўлишидан қўрқишди. Ихтилоф қилиб қолишди. Айримлари: − Дарахтларни кесманглар. Улар Аллоҳ бизга ўлжа қилиб берган нарсалардандир, дейишса, айримлари эса: − Йўқ, кесиб ташланглар, − дейишди. Шунда Аллоҳ таъало кесишдан қайтарганларни тасдиқлаб ва кесганларни ҳалол қилиб (тўғри деб) ....... нозил қилди. Ва хабар бердики, уни кесиш ҳам, қолдириш ҳам Аллоҳ таоло изни биландир.\nИбн Умардан: Расулуллоҳ (соллаллоҳу алайҳи васаллам) Назир хурмоларини кесдилар ва ёқиб юбордилар. Шунда Аллоҳ таоло .... нозил қилди.\nИкрима ибн Аббосдан: Бир яҳудий Расулуллоҳ (соллаллоҳу алайҳи васаллам)га келиб: − Мен туриб намоз ўқийман, − деди. У киши: − Шуни, намоз ўқишингни Аллоҳ сенга тақдир қилган, − дедилар. Мен ўтираман, − деди. Ўтиришингни Аллоҳ сенга тақдир қилган, − дедилар. У: − Мен мана шу дарахтга бориб, уни кесиб ташлайман, − деди. Расулуллоҳ (соллаллоҳу алайҳи васаллам): − Уни кесишингни Аллоҳ сенга тақдир қилган, − дедилар. Шунда Жаброил (алайҳиссалом) келиб: − Эй Муҳаммад, худди Иброҳим қавмига ҳужжатини талқин қилганидек, сен ҳам ҳужжатингни талқин қилдинг, − деди ва Аллоҳ таъало ......ни нозил қилди. Фосиқларни расво қилиш учун, яъни яҳудийни.\n9-оят. Улардан (муҳожирлардан) илгари (Мадина) диёрига ўрнашган ва иймон эътиқодни (маҳкам ушлаган) зотлар (ансорлар) эса ўзлари (нинг ёнлари)га ҳижрат қилиб келган кишиларни суюрлар ва дилларида уларга (муҳожирларга) берилган нарса-ўлжалар сабабли бирон ҳасад тўймаслар ҳамда гарчи ўзларида эҳтиёж бўлса-да, ўзларини қўйиб (ўзгаларни) ийсор-ихтиёр қилурлар. Кимки ўз нафсининг бахиллигидан сақлана олса, бас, ана ўшалар нажот топгувчи зотлардир.\nЯзид ибн Асомдан: Ансорлар: − Эй Расулуллоҳ, биз билан муҳожир биродарларимиз орасида ерни тенг бўлиб беринг, − дедилар.\nРасулуллоҳ (соллаллоҳу алайҳи васаллам): − Йўқ, уларга таъминот ва меваларни бўлиб беришингиз кифоя қилади. Ер эса сизнинг ерингиздир, − дедилар. Шунда Аллоҳ таъало .....ни нозил қилди.\nУшбу оятдаги «Ўзлари муҳтож бўла туриб ўзгаларни афзал кўрадилар» сўзи\nАбу Хурайрадан: Расулуллоҳ (соллаллоҳу алайҳи васаллам аҳли супалардан бир кишини ансорлардан бир кишига қўшиб юбордилар. Ансорий киши уни уйига олиб келди-да, хотинига: − Бирор нарса борми? − деди. У: − Йўқ, фақатгина болаларнинг овқати бор, − деди. У: − Уларни ухлат, ухлаб қолишса, (овқатни) бизга келтир, овқатни қўйиб чироқни ўчир,− деди. Хотини шундай қилди. (Қоронғида )\nАнсорий ўз олдидаги овқатни ҳам меҳмонни олдига суриб қўя бошлади. Кейин эрталаб уни Расулуллоҳ (соллаллоҳу алайҳи васаллам)нинг олдиларига олиб борди. Шунда Расулуллоҳ (соллаллоҳу алайҳи васаллам): − Сизларнинг қилган ишингиздан осмон аҳли ажабланди, − дедилар ва ........ нозил бўлди.\nБухорий ва Муслим\nАбдуллоҳ ибн Умар: Расулуллоҳ (соллаллоҳу алайҳи васаллам)нинг саҳобаларидан бир кишига қўйнинг калласи ҳадя қилинди. У: − Фалончи биродарим ва унинг оиласи шунга биздан кўра ҳақлироқдир, − деб унга бериб юборди. Бирлари бошқасига бериб 7 та хонадон айланиб яна ўшаларнинг ўзига қайтиб келди. Шунда ...... нозил бўлди. Охиригача.


Франция ТИВ раҳбари АҚШни огоҳлантирди\n14:22 / 19.02.2017\nАҚШнинг Европани ажратишга бўлган уринишлари бекор, зеро Вашингтон Евроиттифоқ ўз аъзоларига таклиф қилаётган устунликларни таъминлай олмайди. Франция ТИВ раҳбари Жан-Марк Эйро Journal du Dimanche'га берган интервьюсида шу ҳақида маълум қилди.\n"Уларнинг европаликларни ажратишга бўлган ҳар қандай уринишлари зое кетиши борасида баҳслашишим мумкин. Қўшма Штатлар Евроиттифоқ таклиф қилаётган устунликларнинг ҳеч бирини таъминлай олмайди", - дейди Жан-Марк Эйро.\nЭйронинг таъкидлашича, ҳатто Буюк Британия бош вазири Тереза Мей ҳам, Бирлашган Қиролликнинг ЕИдан чиқиш тўғрисидаги референдум натижаларига қарамай, АҚШ президенти Дональд Трампга Европани "кучли ҳамкор" сифатида кўриш зарурлигига ишора қилган.\nТИВ раҳбари Франция президентлик сайловларига на Россия ва на АҚШнинг аралашувига йўл қўймаслигини таъкидлаган. "Россия ички ишларга аралашмаслик халқаро муносабатларнинг асосий тамойили ҳисобланишини биринчилардан бўлиб маълум қилиши керак ва мен буни қабул қиламан. Франция ва французлар уларнинг танловини бошқа биров бошқаришига йўл қўймайди", - деди Эйро ва Европадаги барқарорлик ҳам Москва, ҳам Вашингтон манфаатлари учун хизмат қилишига урғу берди.


Болани қўрқитманг, асорати ёмон! » Ўзбекистон янгиликлари – Zamin.uz\n26 октябрь 2016, 13:01\nКичкинтойингиз қайсарлик қилганида уни албатта сўзингизга киришга мажбурлайсиз. Бунда кўпинча қўрқитиш усулини танлайсиз. Масалан? у «дори ичмайман» деб хархаша бошласа, дарров «дўхтирни чақираман, укол қилади», дейсиз. Бола қўрққанидан «заҳардеккина» таблеткани шу заҳотиёқ ютиб юборади. Ёки узун қиш кечаларида бола ҳадеганда ухлайвермаса, «ажиналарга бериб юбораман» дея дағдаға қиласиз. Шу гапни эшитганидан кейин болакай кўзларини қаттиқ юмиб олади. Хуллас, мана шу қўрқув ҳисси бола руҳиятида сақланиб қолади. Улғайганида дев-ажиналар ҳақида эшитса, қўрқмайди-ю, лекин вужуди сескангандек бўлади. Демак, болалигида ҳис этган қўрқув туйғусидан «асорат» қолган!\nАйтайлик, бола қоронғуликдан қўрқади. У қўрққан пайтда бош миясидаги қўрқувга нисбатан асаб маркази бошқа асаб марказларини тормозлаб, қоронғуликдан ҳимояланишни юзага келтиради. Кичкинтой қоронғуликка қарагани сари турли қўрқинчли шарпалар бош миясида акс этади. Шунда у ҳадиксираб, қоронғуликка қарайверади, аста-секин ваҳимага тушади. Қарабсизки, бу руҳий ҳолат физиологик ўзгаришларни вужудга келтиради: юраги гупиллаб тез уради, кўз қорачиқлари кенгаяди, қон босими пасаяди, ранги оқариб, совуқ тер босади. Баъзан қаттиқ қўрқув таъсирида болада нутқ фаолияти бузилиши, оғиз қийшайиб қолиши кузатилиши, ёки у ҳушдан кетиши ҳам мумкин.\nБола ўспиринлик ёшига етганда қоронғуликдан қўрқиши, атроф зим-зиё бўлганда ҳадиксираши кўпинча одат тусига киради. Натижада бу ҳадик ортида бола ўзининг кўплаб қобилиятларини бой беради, ҳатто унинг иқтидори йўққа чиқади.\nУмуман, айрим ўсмирларнинг кўпчилик олдида сўзлашдан уялиши, ҳатто фикр ва мақсадларини бировга айтишдан ийманиши болалигидаги қўрқувлар «асорати»дир. Бундайлар бора-бора одамови бўлиб қолишади, кичиклигида кўп қўрқитишгани боис ўзларидаги иқтидорни юзага чиқаролмай қийналади.\nАксарият ҳолларда болаларда дудуқланиш уларнинг 3 ёшида ёки мактабга тайёргарлик олдидан пайдо бўлади. Олимларнинг кузатишича, бу вақтда қўрқув ҳисси кучайиб, боланинг асаб тизимида зўриқишлар юз беради. Айниқса, илк бор боғчага борган ёки 1-синфга чиққан болалар қўрқув ҳиссини ҳар лаҳзада сезиб туришади. Шунинг учун улар янги жойга мослашолмай қийналади. Бу эса болаларда дудуқланишни келтириб чиқаради.\nҚўрқув туфайли дудуқланадиган болаларни ота-она баттар сиқувга олишади. Ҳатто унга «тўғри гапир» деб қўл кўтариши ҳам мумкин. Бу эса боладаги касалликни янада кучайтиради. Катталар дудуқланадиган болаларга қўполлик қилиш, уларни жазолаш ва уялтиришдан сақланишлари керак. Шундагина бола аста-секинлик билан тўғри гапиришга ўрганади. Агар болага етарлича меҳрибонлик кўрсатилмаса, уни оиладаги катталар ҳуда-беҳуда қўрқитаверса, кичкинтойнинг руҳияти шикастланади. Даҳшатли фильмларни кўриш ҳам бола асаб тизими фаолиятини сусайтириши мумкин.\nДоим қўрқув остида яшаган боланинг феъл-атвори ёмон томонга ўзгаради. Ёмон хулқ эса мизож бузилишларига ҳам олиб келади. Шундай экан, болани оиладаги носоғлом муҳит ва қалтис вазиятлардан йироқ тутиш зарур.\nФарзандлари довюрак ва қўрқмас бўлиб ўсишлари учун ота-она қунт ва чидам билан ҳаракат қилмоғи керак. Масалан, жисмоний тарбия машғулотлари бола иродасини чиниқтиради. Буни ҳеч бир она унутмаслиги лозим. Агар боланинг иродаси кучли бўлса, жисмонан ва руҳан соғлом ҳолда вояга етади. Қўрқув ҳисси эса уни ҳар жиҳатдан ожиз қилиб қўяди.\nТеглар: болакайнинг ҳадиксираб она кучайиб боладаги юборади\nЯнгиликлар » Ҳаёт тарзи » Болани қўрқитманг, асорати ёмон!\n16:56 Кам ейдиган болани овқатлантиришнинг 4 йўли\n14:15 Вақт ҳақида ажойиб тавсиялар\n23:32 Тухумнинг қай бири фойдали: оқими ёки жигарранги?


Бир йил аввал рўй берган воқеаларни эслаб\n2010 йил 18 июн куни суратга туширилган Ўш манзараси.\nБугун нима бўлаётганини тушуниш, эртага нимани кутишни билиш учун кеча нима бўлганини билиш лозим.\nБошқа мавзулардаги мақолаларимиз тушунарли бўлиши учун ўтган йилнинг 10 июни оқшомидан 15 июни тонгигача 4 куну 6 тун давом этган қирғиннинг баъзи дақиқаларини ёдингизга солмоғимиз лозим.\nБу ишда Ўш воқеаларини ўрганган Халқаро комиссия ҳисоботида келтирилган хронология ҳамда радиомиз архивида сақланаётган овозлардан фойдаланaмиз.\nШуни эслатиб ўтмоқчимизки, мақола давомида Ўш ва Жалолободда 4 кун ва 6 тун давомида содир этилган ҳар бир жиноят тафсилотига тўхталиш имконимиз йўқ. Фақат баъзи фактларнигина келтирамиз.\n10 июн. Кечки соат 10. Ўшдаги казино олдида бўлиб ўтган тўқнашув шаҳарнинг турли жойларига ёйилди ва расмийлар назоратни қўлдан чиқарди.\n11 июнга ўтар тун. Соат 2 да Ўшда фавқулодда ҳолат эълон қилинди.\nЎшнинг асосан ўзбеклар яшайдиган Мажримтол маҳалласи деярли тўлалигича куйдирилди.\nТонгги соат 4. Шаҳардаги Фрунзе бозори олдидаги ўзбекларга қарашли савдо ва овқатланиш объектларига ўт қўйилди, мол-мулк таланди.\nШу куни кундузи шаҳар четидаги Фурқат қишлоғида ўзбеклар уйларига ўт қўйилди, тинч аҳоли ўққа тутилди.\n- Беш-олтита уй ëнаяпти қаторасига.\n- Қирғизлар, қирғизлар ўт қўйган бари ўзбекларнинг уйига. Каримжоннинг уйи, Қобил аканинг уйи, Иззатулло аканинг уйи, деб хабар қилганди бир фурқатлик.\nОрадан кўп ўтмай, тингловчимиз билан яна боғлангандик.\n- Мана танк ҳозир олдимиздан ўтиб кетди. Отаяпти но орада тўртта-бешта одам ҳалиги, (шу жойда автоматдан интенсив ўт очилаëтгани эшитилди) мана, вой-вўй, бу даҳшат, дўзах бўлиб кетди. Эшитилаяптими, деган эди фурқатликлардан бири.\nХудди шу воқеа тўғрисида халқаро комиссия ўз ҳисоботида мана бундай деб ёзган: “Туш пайтида Фурқат қишлоғида ҳарбий ва ноҳарбий қирғизларга автоматик қурол тарқатилди. Ўзбеклар қурган баррикада бузиб ташланди ва кетидан оммавий қотилликлар ва ўт қўйишлар бошланди”.\nФурқатдагига ўхшаш жиноятлар 11 июн куни Ўшнинг Черемушки, Шаҳид тепа мавзеларида амалга оширилди.\n12 июн. Эрталаб соат 7да БТРлар ёрдамида босқинчилар Мажримтол маҳалласига ёриб кирди. Уйларга ўт қўйилди. Мол-мулк таланди.\nЎзбек маҳалларига ҳужум қилган миллатчиларга қирғиз ҳукумат кучлари ёрдам берганини кейинчалик халқаро комиссия тасдиқлади.\nШу куни эрталаб қирғиз миллатига мансуб оломон Жалолобод вилоятидаги бир неча милиция бўлими ва ҳарбий объектларда сақланаётган ўқ отар қуролларни эгаллаб олди.\nМосквада қирғизистонлик ўзбеклар митингга йиғилди. Улар орасида космонавт Солижон Шарипов ҳам бор эди.\n- Охирги информация бўйича, кеча Роза Ўтунбаева Путин билан гаплашган. Миротворческий помош деган нарса бор. Ўша ëрдам бугун-эрта Ўшга боради, деган эди Солижон Шарипов.\nСолижон Шариповнинг бу информацияси ўша куни кўпчиликда умид уйғотди. Лекин кунлар ўтавердию ҳеч қандай ёрдам бўлмади.\n12 июн куни Ўшнинг ўзбеклар яшайдиган қатор маҳаллаларида ўт қўйишлар ва талон-тарож давом этди.\nШу куни Жалолободда Халқлар дўстлиги қирғиз-ўзбек университетига ўт қўйилди. Фожеадан сўнг университетни қурган Қодиржон Ботиров жиноятчи деб эълон қилинди.\n13 июн. Шу куни эрталаб қирғиз миллатига мансуб оломон Жалолобод вилоятидаги бир неча милиция бўлими ва ҳарбий объектларда сақланаётган ўқ отар қуролларни эгаллаб олди.\n12 июн куни Жалолободдаги Халқлар дўстлиги университетига ўт қўйилди.\nШу куни Жалолободдан қўнғироқ қилган бир тингловчимиз мана бундай деган эди.\n- Бутун дунëдаги тинчликсевар давлатларнинг раҳбарларига қаратиб айтамиз илтимос қилиб, Қирғизистон аҳлининг ўзбек миллатига мансуб бўлган кишиларнинг ҳаммасининг номидан сўраниш, илтимос, кеча Ўшда такрорланган нарса Жалолободда такрорланилаяпти. Одамларнинг қони дарë бўлиб оқаяпти, деган эди жалолободликлардан бири.\nЎш яқинидаги Наримон қишлоғида милиция бошлиғи ўлдирилди, Жалолобод вилоятида эса, Сампа деган жойда маҳаллий ўзбеклар қирғизларнинг машиналарига ўт қўйди, ўзларига ўқ отди.\n14 июн. Ўшдаги вазият, умуман олганда бироз тинчиди. Бироқ талон-тарож, жинсий зўравонлик, гаровга олишлар давом этди.\nЖалолободда кун бўйи тўқнашувлар, тун бўйи эса талон-тарож давом этди. Бу ердаги вазият 15 июн куни тонгга бориб тинчланди.\nШундай қилиб 4 кун ва 6 тун давом этган даҳшат тўхтагандай бўлди. Бироқ бу “Ўш қирғини” аталмиш фожеанинг актив фазаси эди холос.\nШундан сўнг ўзбек маҳаллаларида зачисткалар, ўзбек хотин-қизларни ўғирлашлар, зўрлашлар, милиция томонидан ўзбекларни оммавий ва якка тартибда қўлга олишлар, уларни қийноққа солиш, пул талаб қилиш, ўзбекларга турли минбарлардан, оммавий ахборот воситаларидан маънавий-руҳий азоб бериш фазаси бошланди ва хабарларга қараганда, бу кўринишлар ҳанузгача барҳам топган эмас.\nҚирғизистон бош прокуратураси 7 июн куни эълон қилган маълумотларга қараганда, июн воқеалари давомида 438 киши ўлдирилган. Прокуратура ўлдирилганларнинг миллати тўғрисида маълумот бермаган.\nБироқ халқаро комиссия ҳисоботида айтилишича, Ўш қирғини давомида ўлдирилганларнинг 75 фоизи, воқеалардан сўнг жиноий жавобгарликка тортилганларнинг 80 фоизи ўзбеклардир.


Latifa.uz — Бир куни адабий журнал муҳарририга шеър қўлёзмаси юборилди. Шеър «Мен нечун тирикман?» деб аталаркан. Шеърнинг ўзи эса жуда узун ва зерикарли экан. Муаллифга жуда қисқа жавоб жўнатилди: «Сиз шеърингизни почта орқали юборганингиз учун тириксиз. Агар уни идорамизга ўзингиз олиб келганингизда, шубҳасиз, бу ердан тирик чиқмасдингиз»\nБир куни адабий журнал муҳарририга шеър қўлёзмаси юборилди. Шеър «Мен нечун тирикман?» деб аталаркан. Шеърнинг ўзи эса жуда узун ва зерикарли экан. Муаллифга жуда қисқа жавоб жўнатилди: «Сиз шеърингизни почта\nорқали юборганингиз учун тириксиз. Агар уни идорамизга ўзингиз олиб келганингизда, шубҳасиз, бу ердан тирик чиқмасдингиз»


Индонезиянинг янги пойтахти Нусантара деб номлангани, Швецияда омикрон штаммининг янги мутацияси аниқлангани, Абу-Дабида дрон ҳужуми оқибатида уч кишининг ҳалок бўлгани, Нурсултон Назарбоевнинг жияни ва куёвлари ўз лавозимларини тарк этишгани ва бошқа янгиликлар — «Газета.uz»нинг жаҳон янгиликлари дайжестида.\nLotinchada 17 январ 2022, 23:32 Жаҳон\nИндонезиянинг янги пойтахти Нусантара деб номланди\nИндонезия президенти Жоко Видодо мамлакатнинг янги пойтахтига Нусантара номини танлади. Бу ҳақда 17 январь куни Коммерсантъ нашри хабар берди.\nМоноарфанинг сўзларига кўра, Индонезия президенти 14 январь, жума куни шундай қарор қабул қилган. Нусантара қадимги ява тилида «орол» ёки «архипелаг» деган маънони англатади ва Индонезиянинг шеърий номидир. Моноарфанинг айтишича, бундай ном бутун дунёда машҳур бўлгани ва мамлакат ичида баҳс-мунозараларга сабаб бўлмаслиги сабабли танланган.\nШвецияда омикрон штаммининг янги мутацияси аниқланди\nШвециянинг Уппсала шаҳридаги академик лабораторияда омикрон-коронавирус штаммининг мутацияси аниқланди, деб хабар берди РИА Новости.\n«Унинг олдинги версия (коронавирус) билан рақобатлаша олишини билиш учун бизда кўпроқ материаллар бўлиши керак», — деди муассаса ходими Матс Мартинелл.\nМутация жума куни ҳужжатлаштирилган ва у уч кишида топилган. Омикроннинг янги субвариантига BA.2 деб ном берилди.\nАбу-Дабида дрон ҳужуми оқибатида уч киши ҳалок бўлди\nБирлашган Араб Амирликларида номаълум шахслар, эҳтимол, дронлар ёрдамида ҳужум уюштирди, натижада уч киши ҳалок бўлди, яна олти киши жароҳатланди. Бу ҳақда Интерфакс хабар берди.\nБАА полициясига кўра, ҳужум Абу-Дабидаги учта нефть танкерига зарар етказган. Бундан ташқари, ҳужум туфайли Абу-Дабидаги халқаро аэропорт ҳудудидаги хонада ёнғин бошланган. Полиция ҳужумни тергов қилмоқда ва ҳозирча у ҳужум ортида ким тургани ҳақидаги версияларни илгари сурмаган. Ҳужум оқибатида икки Ҳиндистон фуқароси ва бир Покистон фуқароси ҳалок бўлган. Ўз навбатида, яманлик ҳутий исёнчилар БААга қарши ҳужум уюштирганликларини айтишди, бироқ тафсилотларни маълум қилишмади.\nНурсултон Назарбоевнинг жияни ва куёвлари ўз лавозимларини тарк этишди\nҚозоғистоннинг биринчи президенти Нурсултон Назарбоевнинг яқинлари сиёсат ва иқтисоддаги ўз лавозимларини тарк этмоқда. Душанба куни унинг жияни Самат Абиш Миллий хавфсизлик қўмитаси раҳбарининг биринчи ўринбосари лавозимидан озод этилди. Биринчи президентнинг уч куёви ҳам раҳбарлик лавозимларини тарк этди.\nБундан ташқари, 17 январь куни биринчи президентнинг қизи Динара Кулибаеванинг турмуш ўртоғи Тимур Кулибаев «Атамекен» миллий тадбиркорлар палатаси президиуми раиси лавозимидан истеъфога чиқишини маълум қилди.\n15 январь куни «Самрук-Казина» жамоат фонди пресс-релизда айтилишича, тақдим этилган аризаларга кўра, «КазТрансГаз» миллий компанияси бошқаруви раиси Қайрат Шарипбаев ва «KazTransOil» бош директори Димаш Дўсановнинг ваколатлари тугатилди.


Юридик шаxслар учун\nЖисмоний шаxслар учун\nКейинчалик сотиб олиш шарти билан автомобил ижараси\nАвтомобилни танланг ва дастлабки тўловни амалга оширинг\nБиз автомобилни сотиб олиб сизга берамиз\nОйлик тўловларни киритиб автомобилдан фойдаланинг\nЛизинг муддати тугаганда эса, шартномани ёпиш усулларидан бирини танланг\nАксарият мижозларимизни энг қизиқтирадиган савол – бизнинг xизмтимиз қиймати. Лекин сиз компаниямизга мурожаат қилмасдан ҳам автомобилнинг лизингини ҳисоб-китоб қилишингиз мумкин. Бунинг учун интерактив лизинг калкуляторидан фойдаланасиз xалос.\nЙилига 12% тўлов\nДастлабки тўлов 30% бошланади\n1 дан 5 йилгача кафолат\nGM нинг фақат янги машиналари\nЛИЗИНГ УЧУН АВТОМОБИЛЛАР\nSINOTRUK JK6109GN АВТОБУСИ\nСизнинг компаниянгиз ёрдамида xарид қилган машинам – биринчиси. Тўлов фоизлари минимал даражалиги, менга ёрдам берган мутаҳассислар ўзининг ишига бўлган ёндашуви мени ҳайрон қолдирди. ТОШКЕНТ АВТО АГЕНТ лигига мен фақат омад тилайман!\nТОШКЕНТ АВТО АГЕНТлиги мутаҳассислариниг юқори ваколатга эгалиги ва лизинг нарҳлари менга жуда ма’қул бўлди. Бу компанияни мен барча дўстларим ва ҳамкорларимга тавсия этаман.\nЛИЗИНГ ШАРТНОМАСИНИНГ БОСҚИЧЛАРИ\nТОШКЕНТ АВТО АГЕНТ БУ:\nXИЗМАТ КЎРСАТОШ ҚУЛАЙЛИГИДИР\nБИЗ БИЛАН БОГ’ЛАНИШ\nЖИСМОНИЙ ШАXСЛАР УЧУН ЛИЗИНГ\nҚУЛАЙ, ФОЙДАЛИ ВА ЖУДА ОДДИЙ!\nДеярли барча мижозларимиз лизинг орқали машинага эга бўлиш имкониятига эга. Бу жуда оддий. Агар сиз компания эгаси, раxбари ёки тадбиркор бўлсангиз, лизинг шартлари билан юридик шаxс сифатида фойдаланишингиз мумкин.\nАВТОБОМИЛГА ОСОН ЙЎЛ БИЛАН ЭГА БЎЛМОҚЧИ БЎЛСАНГИЗ ЖИСМОНИЙ ШАXСЛАР УЧУН ШАРТЛАР СИЗНИНГ XИЗМАТИНГИЗГА ТАЙЁР.\n1. Автомобилни танланг\n2. ТОШКЕНТ АВТО АГЕНТ масалаҳатчиси жисмоний шаxслар учун барча ма’лумотларни тақдим этади\n3. СИзга қулай бўлган тўловни амалга ошириш жадвалини танланг\n4. Сизнинг вакилингиз лизинг шартномасини расмийлаштиради\n5. Дастлабки тўловни киритинг\n6. Автомобилга эга бўлинг\nБуюртмангиз 7 иш кун ичида кўриб чиқилади\nҚисқа муддатда шартномани тузиб абтомобилни мижозга топшириш\nБиз шаxсий инфратузилмага эгамиз. Ундан ташқари, етказиб бериш xизмати, ва автобилга xизмат кўрсатиш имкониятига эгамиз.\nТОШКЕНТ АВТО АГЕНТ — лизинг қулай ва осон!


21:20 / 04.10.2017\n«Мен ишонаманки, биз якунда «Жабҳат ан-Нусра»ни ва ИШИДни биргаликда мағлуб этмиз», - деган у «Россия энергетика ҳафталиги» тадбирида.\n«Бизда ҳаммани бирлаштирувчи жиҳат бор, энди эса баҳс мавзуси бўлган нарсаларга тақалмасдан, умумий манфаат йўлида бирлашиш керак, шунда бизни муваффақият қарши олади», — деган Путин.\nРоссия президенти шунингдек, РФ Эрон ва Саудия Арабистони Суриядаги вазият бўйича якдил эмаслигига эътибор қаратган.\n«Агар муросага келиш учун йўл қидирсанг ва ҳамма учун маъқул қарорлар қабул қилинса, вазият ўз-ўзидан барқарорлашади», - дея қайд этган у.\nУ муроса ҳақидаги гапини изоҳлар экан, Сурияда тузилган эскалациядан холи ҳудудни мисол қилган.\n«Бу барча томонлар олиб борган иш самарасидир», деган у.\nБошловчи РФ президентига Саудия Арабистони билан муносабатлар мустаҳкамланаётгани фонида Суриядаги можаролар ниҳоялангач, Россия у ердаги вазиятни қандай тасаввур этаётгани ҳақида, Суриядаги зиддиятлар тугагач, Россия Саудия Арабистонига эронлик ҳарбийлар Суриядан чиқиб кетишига кафолат бера оладими, дея савол берди.\nПутиннинг таъкидлашича, мамлакат ўз йўлини ўзи белгилаб олмоғи лозим, «бу ушбу давлат халқининг суверен ҳуқуқи». «Бу нарса тўлалигича Эронга ҳам тааллуқли. Биз доимо ҳар қандай давлатнинг суверенитети, ички ва ташқи сиёсатига ҳурмат билан қараганмиз. Эрон бизнинг қўшнимиз, азалий ҳамкоримиз, биз буни қадрлаймиз ва Эроннинг миллий манфаатларига ҳурмат билан қараймиз, бироқ миллий манфаатлар Россияда ҳам, Туркияда ҳам, Саудия Арабистонида ҳам бор», — деди Путин.


Қобиқдан қачон чиқамиз? | "Адолат" СДП\nЯшаётган дунёмизда одамларнинг ёшига қараб фикр шаклланади. Масалан, ҳозирги 60-70 ёшдагилар жамоа учун ишлаш руҳида тарбия топган, “Ҳамма бир киши учун, бир киши ҳамма учун” деган ғояни байроқ қилган социалистик тузум мактаби, техникуми, олийгоҳига кириб, сабоқ олган. 30-40 ёшдан кичиклар эса мустақиллик ғоялари, давлатимизнинг истиқлолини мактабдан бошлаб китобларда ўқишди. Энди 20-25 ёшлиларга келсак, улар хусусий мулк тушунчаси ҳақида маълумотларга эртароқ эга бўлишди.\nИсботи, туманимизда ҳам ёшгина бўлиб, ўзи ер, кредит, ишлаб чиқариш, маҳсулот чиқариш, хусусий мулкни ривожлантириш ҳақида ўйлай бошлашаяпти. Катта бизнес, улкан режалар, фабрика, завод, саноат ҳақида ҳам гапириб юришибди. Чет элдаги катта компанияларнинг келиб чиқиш тарихи, кўзга кўринган миллиардерлар, долларларини қаерга қўйишни билмаётган бой кишилар ҳаёти, уларнинг уйлари, виллалари, яхши шароитлари, дачалари, туристик соҳанинг бепоён имкониятлари, ишлаб чиқариш, жаҳон бозори ҳақида маълумотларни интернет тугмаларини бир босиб, ўқиб чиқишлари мумкин замондалар. Бизнинг ёшлар ҳам бугун анойи эмас. Уларда ҳам дунё ҳақида маълумот кўп ва ҳар куни интернетнинг чексиз имкониятларини билишади, сезишади. Аввалги дунёдан узилган мамлакат анча орқада қолди.\nХўш, уларга биз хусусий бизнес имкониятларини тушунтира олаяпмизми? Чет элдаги кучли сармоядорлардай бўлишни ўргатаяпмизми? Туризм салоҳиятини-чи? Инвестиция нима эканини-чи? Улар ўз қобиғидан чиқишлари учун нима қилаяпмиз? Ўз тадбиркорларимиз билан уларнинг суҳбатларини уюштираяпмизми, тадбиркорнинг ҳужжатлари, банк, кредит, солиқ, статистика, бошқа давлат органлари ҳақида-чи? Қандай қилиб тадбиркор бўлиш, унинг давлат бюджетига қўшажак ҳиссаси, одамларни ишли қилиш имкониятлари, оилавий тадбиркорлик, хусусий бизнес имкониятлари ҳақида тушунча бердикми?\nАтрофимиздаги олам бозор қонунлари асосида шаклланади, ҳар бир ушлаган буюмимиз, қараган нарсамиз, бинолар, машиналар, техника, технологиялар, кийимлар, дастгоҳлар, ерлар, жиҳозларнинг ўз нархи, шу дунёдаги бажарадиган иши бор.\nЭшитишимча, Хитой бизнесменлари бошқа давлатлар бозорларига нималар кераклигини ҳисоблаб, неча миллион дона кераклигини чамалаб, ишлаб чиқариб, етказиб беришни ўйларкан. Шунинг учун бозоримизга ҳам у етиб келаяпти, пештахталаримиздан жой олган.\nIT технологиялари ишлаб чиқариш бўйича аҳволимиз қандай? Улар бизга қанча телефон, қанча компьютер, ноутбук, эҳтиёт қисмлар, аксессуарлар етказиб беришди. Биз фақат сотиб олишни, уларга пул йиғиб, пул бериб сотиб олсак, хурсанд бўлаяпмиз.\nАзизлар фарзандларимиз-келажагимизга бозор иқтисодини ўргатишимиз керак.\nПайариқда ҳам 250 минг нафардан кўп одам яшаяпти. Уларнинг ҳар бирига бир кунда қанча нарса керак, истеъмол, маиший, ва бошқа жиҳозлар. Бозоримизга қаердан қанақа маҳсулотлар келаяпти? Ишлаб чиқаришда нималарга эришдик? Қайси маҳаллада, қайси қишлоқда ким нима иш бошлади?\n“Бир товуққа ҳам дон, ҳам сув керак” деган мақолнинг қирралари, талқинлари, татбиқ этиш мумкин соҳалари кўп. Қўпол қилиб айтсак, 250 минг аҳоли бўлсак, бу одамларга биттадан туфли, ёзги оёқ кийим, биттадан кўйлак, костюм-шим, жемфер, сумка, ручка, ва бошқалар керак бўлса, “минг” сўзидан каттароқ ўлчов бирликлари керак бўлади. Биттадан телефон керак бўлса, ишлатаётган телефонларимиз бузилиб қолса-чи? Яна янгисини оламизми?\nХуллас, бозор даврида яшаяпмиз. Атрофимиздаги ҳар бир нарса шу давр қонунларига бўйсунади. Буни болалар билиши керак. Улар иқтисодий билим ва қоидаларни билиши керак. Уларга ҳуқуқий, табиий, маънавий, миллий билимларни ёшликдан мукаммал ўргатиш ҳам керак. Шунда улар ҳозиргидан анча кучли бўлишади. Улар ўз йўлини топиб кетса, бизга ҳам аввалгидан анчагина осон бўлади.\nБиз-чи, ҳали даштларимизда катта боғзорлар барпо қилиб, ёшларга узумчилик, унинг истиқболи, майизни, узумни қайта ишлаш, узум касалликлари ва унинг олдини олиш, чет эллардаги узумчилик центнерлари, кесиш, дорилаш, узум навлари, фойдалари, узумчилик саноати ҳақида билимлар бўйича семинарлар ҳам ташкил қила олмадик...


2020 йилда 130 мингдан ортиқ талабани давлат буюртмаси асосида ўқишга қабул қилиш режалаштирилмоқда - Zamin.uz\n11:30 / 18.03.2020\nЎзбекистон Президентининг «2020/2021-ўқув йилида Ўзбекистон Республикасининг олий таълим муассасаларига ўқишга қабул қилишнинг давлат буюртмаси параметрлари тўғрисида»ги қарори лойиҳаси жамоатчилик муҳокамаси учун эълон қилинди.\n- кундузги таълим шаклига — 101 555 нафар;\n- сиртқи таълим шаклига — 25 863 нафар этиб;\n-- кечки таълим шаклига — 4 368 нафар;\n- Магистрлар тайёрлаш бўйича — 10 643 нафар.\nҚарорга мувофиқ, олий таълим муассасаларига давлат гранти асосида ажратиладиган ўринлар сони босқичма-босқич 2022/2023-ўқув йилига қадар 2019/2020-ўқув йилига нисбатан икки баробарга оширилади;\nБундан ташқари, 2020/2021-ўқув йилида «Математика», «Табиий фанлар» таълим соҳалари бўйича магистратура мутахассисликлари учун давлат буюртмаси бўйича қабул тўлиқ давлат гранти асосида амалга оширилади. “Замин” янгиликларини “Инстаграм”да кузатиб боринг\n28-02-2020, 19:52, Жамият\n27-05-2016, 23:55, Жамият


Ҳибсдаги журналист иши юзасидан ҳали ҳам тергов бошлангани йўқ\n07 июл 2022, Тошкент вақти: 05:36\nГерманиядаги “Журналистик суриштирув” ташкилоти қорақалпоғистонлик инсон ҳуқуқлари ҳимоячиси ва журналист Солижон Абдураҳмонов ҳибсга олинганидан хавотир билдирди.\nТашкилотнинг ўттизга яқин аъзоси Ўзбекистон ҳукуматига мурожаатга имзо чекди. Шунингдек, 19 немис журналисти ҳам С.Абдураҳмоновнинг ҳибсга олинганидан хавотир билдириб, Ўзбекистон ҳукуматига очиқ хат билан мурожаат қилди.\n“Журналистик суруштирув” ташкилоти фаолларидан бири германиялик журналист Маркус Бенсманн Солижон Абдураҳмонов ҳибсда қийноқларга учраши ва кўп йиллик қамоқ жазосига тортилишидан ташвиш билдиради.\nУнинг айтишича, ташкилот вакиллари Ўзбекистон ҳукуматига мурожаатида С.Абдураҳмонов иши юзасидан ҳаққоний ва очиқ текширув ўтказишни сўраган ҳамда журналистларни таъқиб этишни тўхтатишни талаб қилган.\nГерманиядаги Инсон ҳуқуқлари халқаро жамияти ҳам С.Абдураҳмоновнинг ҳибсга олинишидан ташвиш билдириб, Ўзбекистон президентига мурожаат қилди.\nТашкилот ижрочи директори Карл Хафеннинг “Озодлик”ка билдиришича, мурожаатномада президент Ислом Каримовдан С.Абдураҳмоновнинг озод қилиниши сўралган.\n7 июнь куни ҳибсга олинган С.Абдураҳмонов айни пайтда Нукус шаҳри тергов изоляторида сақланмоқда. У наркотик моддалар сақлаш ва истеъмол қилишда айбланмоқда. Ҳибсга олинган вақтда унинг машинасидан 114 грамм марихуана ва 6 граммга яқин қорадори топилган.\nАдвокат Баҳром Абдураҳмонов бу иш бўйича тергов ҳали ҳам бошланмаганини билдирди.\n“Тергов жараëни бўйича ҳеч қандай ўзгариш, ҳеч қандай ҳаракат йўқ. Кеча автоэкспертиза бўйича қарор тайëрланди, лекин ҳали экспертга топширилмаган. Мен бугун шу масала бўйича Солижон акам билан гаплашдим. У менга: “Озгина шошмай тур. Ўзлари бирор нима режалаштираëтган бўлса керак”, деб айтди”,- деди адвокат.\nУнинг таъкидлашича, С.Абдураҳмоновга сиёсий айблар ҳам қўйилиши мумкин. Чунки ҳуқуқ-тартибот ходимларини кўпроқ журналистнинг сиёсатга қарши ишлари қизиқтирмоқда.\nАдвокат Солижон Абдураҳмоновга нисбатан ҳибсхонада ҳеч қандай қийноқ ёки босим кузатилмаётганини маълум қилди.\nСолижон Абдураҳмонов “Озодлик” ва “Америка овози” радиолари, Уруш ва тинчликни ёритиш институти сингари бир қатор халқаро оммавий ахборот воситалари билан ҳамкорлик қилган. Ҳозир ҳам у “Uznews.net” сайтининг Қорақалпоғистондаги мухбири. Шунингдек, у беш йилдан буён Инсон ҳуқуқлари халқаро жамиятининг ҳудудий вакили сифатида фаолият кўрсатиб келяпти.


Каттақўрғонда 10 та муҳтож оила бошпанали бўлди - zarnews.uz\nТуманнинг Боғот маҳалласида ҳар бири 3 хонадан иборат 2 сотихли 10 та янги уй ижтимоий аҳволи оғир, турар жойга муҳтож оилаларга бепул берилди.\nШу муносабат билан ўтказилган тадбирда туман ҳокими Аъзамхон Баҳромов, Таълим ва фан ходимлари касаба уюшмаси республика кенгаши раиси Равшан Бедилов, вилоят касаба уюшмалари ташкилотлари бирлашмаси раиси Суҳроб Рафиқов, секторлар ва тегишли ташкилотлар раҳбарлари, қурувчилар ва бир гуруҳ маҳалла фаоллари иштирок этди.\n- Бошига иш тушганда мурувват ёрдамлари кўрсатилса, кўз ёшини яширолмас экан киши, - дейди янги уй соҳибаларидан бири Хумора Исмоилова. – Уйимиз йўқ эди. Турмуш ўртоғим йўл қурилишида ишларди. Яқинда бахтсиз ҳодиса туфайли оламдан ўтди. Қизим билан қаерга боришни билмай турганимда бепул берилган, яшаш учун барча шароитларга эга уй ҳаётимизга қувончли бағишлади. Яхшиям, муҳтожларни эътиборсиз қолдирмайдиган эл фарзандиман, ўзбекистонлик эканлигимдан мамнунман.\nУй-жойлар қурилишига 1 миллиард 600 миллион сўм маблағ сарфланди. Шундан 643 миллион сўми Касаба уюшмалари федерацияси томонидан йўналтирилган бўлса, қолгани маҳаллий бюджетнинг орттириб бажарилгани ҳисобидан ажратилди. “Саховат ва кўмак” жамғармаси маблағларидан эса уйларни жиҳозлаш ишлари амалга оширилди.\nТеглар: уйлар Каттақўрғон тумани\nКаттақўрғон туманида ветпункт мудирларига 23 миллион сўм ойлик иш ҳақи нега тўланмаган?


Мамлакатни демократик янгилаш жараёнида фуқаролик жамияти институтлари, айниқса нодавлат-нотижорат ташкилотларининг ўз ўрни бор. Шу мақсадда мазкур жараённинг самарали ишлаши учун фуқаролик жамияти институтлари ва давлат органлари ўртасида мулоқотни таъминлашга эътибор қаратилмоқда.\nБироқ ҳар доим ҳам уларнинг таклиф ва тавсиялари эътиборга олинмаётгани бор гап. Халқ депутатлари Тошкент шаҳар Кенгаши депутатлари мавжуд ҳолатни ўрганишди ва ушбу фаолият вакиллари билан мулоқот қилишди.\nХалқимизнинг фуқаролик салоҳиятини рўёбга чиқаришга хизмат қиладиган шароитлар яратиш, стратегик, ижтимоий-иқтисодий масалаларни ҳал этиш, давлат ташаббусларини қўллаб-қувватлаш каби соҳаларда эҳтиёж кучли эканлиги ҳаммамизга маълум. Бу ўринда нодавлат-нотижорат ташкилотларининг фаолияти ҳам муҳим ва улар фаолиятининг ҳуқуқий асосларини мустаҳкамлаш, давлат ташкилотлари ва фуқаролик жамияти институтлари ўртасида конструктив мулоқот ўрнатиш масалаларига эътибор талаб этилади. Учрашувда депутатлар ушбу фаолият вакиллари билан мазкур жараёнларга эътибор қаратишди ва мавжуд муаммолар таҳлил қилинди.\nИштирокчилар ўз фаолияти олдида тўсиқ бўлаётган баъзи бир жиҳатларга эътибор қаратишди ва бу бўйича ечим топилишига умид билдирган ҳолда депутатларга юзланишди. Халқ вакиллари эса айни жараённинг муҳимлиги ва нодавлат-нотижорат ташкилотлари эҳтиёжларининг ҳолис таҳлилини таъминлаш ҳамда уларни давлат томонидан қўллаб-қувватлаш бўйича чора-тадбирларни амалга ошириш зарурлигини айтиб ўтишди.


"ХТБ мутасаддилари давлат маблағларини ўзлаштиришда гўёки ўзаро мусобақа уюштирганга ўхшайдилар" - Халқ сўзи\n10:51 25 Май 2020 Жамият\nПарламент қуйи палатасининг фан, таълим, маданият ва спорт масалалари қўмитаси йиғилишида Халқ таълими вазирлиги тизимида 192,2 миллиард сўмлик молиявий хато ва камчиликларга йўл қўйилгани маълум қилинди. Гарчи Ҳисоб палатаси мутахассислари томонидан ўрганишлар жараёнида 27,1 миллиард сўм миқдоридаги маблағ бюджетга қайтарилгани таъкидланган бўлса-да, айрим депутатларнинг фикрича, тизимдаги аксарият ташкилотлар деярли назоратсиз аҳволга тушиб қолган…\nПарламентни том маънода “халқ уйи”га айлантириш ғояси қачон амалга ошади, деган саволга аниқ жавоб қайтариш қийин, албатта. Аммо сайловчиларнинг кўпчилик овози билан мамлакатнинг олий қонун чиқарувчи органидан жой эгаллаган айрим депутатлар фаолияти қуйи палатада ушбу мақсад сари дадил қадам ташланаётганидан далолат бермоқда.\nТаҳлилчиларнинг фикрича, шу кунгача янги таркибдаги депутатлар томонидан 25 та қонун ва битта муҳим қарор қабул қилинган.\nОлий Мажлисда, шунингдек, парламент сўрови, парламент эшитуви институтларидан ҳам самарали фойдаланилаётганини айтиш мумкин. Хусусан, янги парламентда шу кунгача 10 та парламент эшитуви, 2 та ҳукумат соати тадбирлари ўтказилган. Парламентда кузатилаётган фракциялараро баҳс-мунозаралар эса чиндан ҳам депутатларнинг муросасизлик иллатидан тезроқ қутулишга ҳаракат қилаётганларини англатади.\nКейинги пайтларда депутатлар Президент фармони ва қарорлари ёхуд давлат дастурларининг соҳа ва тизимлардаги ижросига ҳам алоҳида эътибор қарата бошладилар. Бу эса энг аввало, фуқароларимиз кўриб, билиб турган муаммоларнинг ижобий ҳал этилишига хизмат қиляпти.\nҲисоб палатаси томонидан Халқ таълими вазирлиги тизимида 2018-2019 йилларда бюджетдан ажратилган маблағлардан фойдаланиш самарадорлиги ҳамда 2020 йилги харажатларни мақбуллаштириш имкониятларини аниқлаш бўйича ўтказилган ўрганиш натижалари муҳокамаси ҳам бунга мисол бўлиши мумкин. Депутатларнинг ушбу масалага муносабатлари ва якуний хулосалар билан танишган киши эса беихтиёр Ҳисоб палатасининг ўз нонини ҳалоллаб еяётганига ишонч ҳосил қилади.\nМаълумотларга қараганда, ўтган икки йил давомида айрим халқ таълими бўлими мутасаддилари давлат маблағларини ўзлаштиришда гўёки ўзаро мусобақа уюштирганга ўхшайдилар. Хусусан, умумтаълим мактаблари ходимларига иш ҳақи тўлашда 52,5 млрд. сўм миқдорида хато ва камчиликларга йўл қўйилиб, иш ҳақи маблағларидан 40,2 млрд. сўм ўзлаштириб юборилган. 12,3 млрд. сўм эса кимларгадир нотўғри ва ортиқча тўланган.\n19,5 млрд. сўм нақд пул банкдан ортиқча олинган бўлса, 12 млрд. сўм ишламайдиган ходимларга иш ҳақи сифатида берилган. 8,7 млрд. сўм ҳам иш ҳақи қўшиб ёзиш орқали ўзлаштирилган.\nМисол учун, Қашқадарё вилоятининг Чироқчи туманида 4,1 млрд. сўм нақд пул сохта тўлов ведомостларини расмийлаштириш орқали ўзлаштирилган. Андижон шаҳрида 35 ҳолатда 4 444 млн. сўм, Қашқадарё вилоятининг Деҳқонобод туманида 87 ҳолатда 1 814,2 млн. сўм, Қамаши туманида 81 ҳолатда 1326,7 млн. сўм, Самарқанд вилоятининг Пайариқ туманида 51 ҳолатда 884 млн. сўм ҳамда Сурхондарё вилоятининг Термиз шаҳрида 131 ҳолатда 342,2 млн. сўм миқдоридаги маблағлар номи бору, ўзи йўқ ўқитувчиларга иш ҳақи сифатида ёзилган.\nСамарқанд вилоятининг Иштихон туманида 175 ҳолатда 1 191,2 млн. сўм, Андижон вилоятининг Андижон шаҳрида 17 ҳолатда 1314,7 млн. сўм, Марҳамат туманида 41 ҳолатда 956,4 млн. сўм миқдоридаги маблағ ходимлар номига ёзилиб, кейин ўзлаштирилган.\nПарламент аъзолари “Давлат харидлари тўғрисида”ги Қонун талабларига зид равишда 8 449 ҳолатда 56,1 млрд. сўмлик шартномалар тузилганига ҳам эътибор қаратдилар.\nШу ўринда Давлат харидларини амалга оширишнинг рақобатга асосланган усулларини четлаб ўтиш мақсадида шартнома қийматини сунъий равишда бир неча қисмларга бўлган ҳолда 27,3 млрд. сўмлик шартномалар тузилиб, 14,9 млрд. сўмлик, харидлар тўғрисидаги маълумотларни махсус-ахборот порталига киритмасдан 5,4 млрд. сўмлик, танловни шаффоф ўтказмасдан 4 млрд. сўмлик, эълонларда маҳсулот номи (бренд)ни кўрсатиш билан бошқа ишлаб чиқарувчилар иштирокини чеклаш орқали эса 4,5 млрд. сўмлик маҳсулотларни харид қилганлар.\nМисол учун, Қумқўрғон туман Халқ таълими бўлими мутасаддилари 2018 йилнинг 14 ноябрида 210 млн. сўмлик иситиш воситаларини харид қилиш учун уларни 53 та қисмга ажратиб, ҳар бирини 4 млн. сўмдан аукцион ўрнига магазиндан сотиб олишган.\n“Ўқув таълим-таъминот” ДУК томонидан Тошкент шаҳар мактабларига жиҳозлар сотиб олиш учун 4 млрд. сўмлик танлов таъсисчилари ўзаро яқин қариндошлар, битта юридик манзилда бўлган ва ишлаб чиқариш қувватига эга бўлмаган ташкилотлар ўртасида ўтказилган. Халқ таълими соҳасидаги ислоҳотларга кўмаклашиш жамғармаси маблағларидан фойдаланиш таҳлили ҳам 21 млрд. сўмлик нотўғри харажатларга йўл қўйилганини кўрсатди.\nЖумладан, Ахборот технологиялари ва коммуникацияларини ривожлантириш вазирлигининг экспертиза хулосаси олинмасдан туриб, 16,1 млрд. сўмлик лойиҳалар амалга оширилган. Тизимда мавжуд бўлган мажмуалардан фойдаланилмасдан, янги электрон дастур яратиш учун 3,2 млрд. сўм маблағ сарфланган.\nОйлик олиб ишлаётган ходимлар бажариши лозим бўлган ишларга эса бошқалар билан фуқаролик-ҳуқуқий шартномалари тузилиб, 1,4 млрд. сўм миқдоридаги маблағ тўлаб берилган. Фаолият кўрсатмаган Халқ таълимини ривожлантириш жамғармасини сақлашга эса 350 млн. сўм йўналтирилган.\nҚуйидаги мисолларга эътибор беринг: халқ таълими тизимида 527,7 млн. сўмга яратилган “Kitob.uz” электрон дастурий мажмуаси мавжуд бўла туриб, “Халқ таълими тизими корпоратив электрон кутубхоналар тармоғи” лойиҳаси учун 1,2 млрд. сўм маблағ сарфланган.\nЯнги мактаблар қуриш, капитал ва жорий таъмирлаш ҳамда уларни жиҳозлашга ажратилган бюджет маблағларининг 27,7 млрд. сўми ҳам нотўғри ишлатилган. Жумладан, бажарилмаган ишларни расмийлаштириш, самарасиз, зарур бўлмаган ишларни бажариш, лойиҳа-смета ҳужжатларига бажарилиши лозим бўлмаган ишларни киритиш натижасида 5,7 млрд. сўм маблағ нотўғри сарфланган.\nМасалан, Беруний тумани ҳокими қарори билан қўшимча манбалар ҳисобидан 58-мактаб филиалини қуриш учун 420 млн. сўм тўланиб, далолатномалар орқали қурилиш ишлари қабул қилиб олинган. Ушбу мактаб жойига чиқиб кўрилганда, умуман бино қурилмай, майдоннинг бўш тургани аниқланди.\nПаркент туманидаги 39-сонли мактабни капитал реконструкция қилиш учун қиймати 50,4 млн. сўмлик 4 та кондиционер ва 1 комплект “душ кабинаси” ўрнатилмаган бўлса-да, далолатнома билан ушбу жиҳозлар ўрнатилган деб қабул қилинган.\nАнгрен шаҳридаги 17-сонли мактабни мукаммал таъмирлаш учун бинонинг қаватлар ораси темир бетон плиталар билан ёпилиб, 4 367,0 метр квадрат ҳажмда коридор ва ўқув хоналарининг шифти (потологи) “Шаҳарсозлик нормалари ва қоидалари”га асосан қуруқ аралашма (шпатлёвка) билан текисланиб, бўёқ сепилиши лозим эди. Аммо амалда гипсокартон билан қопланган, холос. Шунга қарамай, бундай “бунёдкор”лик учун 727,9 млн. сўм маблағ сарфланган.\nШунингдек, далолатномаларда расмийлаштирилган ишлар ўрганилганда 197,8 млн. сўм қийматдаги 1 200,0 метр квадрат том ёпиш ишлари умуман бажарилмагани маълум бўлди.\nСирдарё вилоятининг Оқолтин туманидаги 2-сонли умумтаълим мактабида 125,7 млн. сўмлик, Хоразм вилоятининг Хазорасп туманидаги 9-сонли умумтаълим мактабида 90,6 млн. сўмлик ишлар қоғозларда “бажарилган” холос. 2019 йили мактабларга етказиб берилган 13,9 млрд. сўмлик жиҳозларнинг белгиланган стандарт ва тасдиқланган техник талабларга жавоб бермаслиги ҳам таълим тизимида эгасизлик авж олганини кўрсатади.\nМактаблар омборида 3,8 млрд. сўмлик жиҳозлар фойдаланилмасдан сақланаётганидан ҳам вазирлик мутасаддилари бехабар бўлишлари мумкинмиди? 3 млрд. сўмлик жиҳозлар эса шу кунгача мактабларга етказиб берилмаган. Уларнинг қиммат нархларда сотиб олингани натижасида 901 млн. сўм ортиқча маблағ сарфланган.\nМисол учун, Бекобод шаҳридаги 38-сонли, Қуйи Чирчиқ туманидаги 48-сонли мактаб филиалларида шундай ҳолатларга йўл қўйилган. Республика мақсадли китоб жамғармаси маблағлари ҳисобидан оз эмас, кўп эмас 12 млрд. сўмлик нотўғри ва ортиқча харажатларга йўл қўйилган. Жамғарма ҳисобидан амалга оширилиши лозим бўлса-да, 10 млрд. сўмлик бюджет маблағлари чет тили дарсликларини асоссиз харид қилишга йўналтирилган.\nШу ўринда ходимларни ижтимоий қўллаб-қувватлашга ортиқча 1,8 млрд. сўм, стилистик ва орфографик хатолар билан нашр этилган 49 минг 600 нусхадаги 10-синф ўқувчиларининг “История Узбекистана” дарслиги учун 198 млн. сўм самарасиз сарфланганини қандай изоҳлаш мумкин?\nУшбу жамғарма вазирлик сўровномаларига асосан дарсликлар ва ўқув-методик мажмуаларни харид қилиш ва етказиб бериш харажатларини молиялаштириш билангина чекланиб қолган.\nАйрим мактаблардаги спорт заллари ва спорт майдончалари хусусида ҳам ана шундай фикр билдириш мумкин. Гарчи белгиланган талабларга жавоб бермай, уларда спорт иншооти бўлмасада, барчасига белгиланган қоидаларга мос келиши тўғрисида паспорт берилган. Энг ёмони ушбу мақсадларга 1,1 млрд. сўм маблағ сарфланган.\nМисол учун, Спорт иншооти паспорти берилган мактабларнинг 1811 тасида томошабинлар учун умуман ўриндиқлар мавжуд эмас, 1435 таси хавфсизлик ва сигнализация тизими билан таъминланмаган, 390 тасига биринчи тиббий ёрдам кўрсатиш учун дори-дармонлар етказиб берилмаган.\nЧортоқ туманидаги 49-мактабда умуман спорт зали мавжуд эмас. Лекин шунга қарамай, Жисмоний тарбия ва спорт вазирлигининг “Сертификатлаштириш ва компьютерлаштириш” Маркази томонидан 669 минг сўм йиғим ундирилиб, ушбу мактабга паспорт берилган. Албатта, бундай хулосаларга ишонишни ҳам, ишонмасликни ҳам билмай қоласан. Аммо ҳақиқат аччиқ бўлади. Давлатимиз раҳбари барча соҳа ва тизимларда туб ўзгаришларни амалга ошириш, айниқса, таълим тизимини тубдан ўзгартириш мақсадида ўнлаб фармон ва қарорлар қабул қилаётган бир пайтда айрим амалдорларнинг бундай ишларга томошабин бўлиб туришини қандай изоҳлаш мумкин?\nҲа, чиндан ҳам бугунга келиб, парламентда ана шундай муаммоларга муросасиз муносабат билдирилмоқда. Агар хатолардан тегишли хулоса чиқарилавермаса, эртага бирон-бир депутатнинг “Жаноб вазир, истеъфога чиқмайдиларми?” деб юбориши ҳам ҳеч гап эмас.


ЎзА - Пойтахт жамоаси “Чарм тўп-2019” мусобақасининг илк ғолибига айланди\n29.08.2019 Чоп этиш версияси\nПойтахт жамоаси “Чарм тўп-2019” мусобақасининг илк ғолибига айланди\nПрезидентимиз томонидан ёшлар маънавиятини юксалтириш, уларнинг бўш вақтини мазмунли ташкил этиш мақсадида илгари сурилган бешта муҳим ташаббуснинг иккинчи йўналиши ижросини таъминлаш доирасида 18 ёшдан 30 ёшгача бўлган ёшлардан иборат жамоалар ўртасида ўтказилган “Чарм тўп-2019” анъанавий футбол мусобақаси ҳам ниҳоят ўз поёнига етди.\nКеча “Миллий” стадионда ўтказилган финал ўйинида Тошкент шаҳрининг “Иқбол” ҳамда Навоий вилоятининг “Келачи” жамоалари ғолиблик учун баҳс олиб боришди. Илк бора ташкил этилган “Чарм тўп-2019” анъанавий футбол мусобақасида дастлаб 3-ўрин эгаси аниқланди. Қашқадарё вилоятининг “Оққамиш” ҳамда Наманган вилоятининг “Навкент” жамоалари ўртасидаги баҳсда аввалига воҳалик ёшлар 2-0 ҳисобида олдинга чиқиб олишган эди. Аммо, “Навкент” жамоаси ғалабага бўлган иродасини намоён этди ва якунда 3-2 ҳисоби билан ғалаба қозонган ҳолда мусобақанинг бронза медалига сазовор бўлди.\nФинал ўйини олдидан кичик саҳналаштирилган кўриниш намойиш этилди. Майдонга карнай-сурнай садолари остида доирачилар, уларнинг ортидан раққосалар кириб келишди. Сўнгра майдонга “Чарм тўп-2019” анъанавий футбол мусобақасининг Республика босқичига етиб келган барча иштирокчи жамоалар таклиф этилди. Тадбирда сўзга чиққан Ўзбекистон Республикаси Бош вазирининг ўринбосари Азиз Абдуҳакимов мусобақа иштирокчиларини ажойиб спорт байрами билан қутлар экан, чемпионлик учун курашадиган жамоаларга омад тилади.\nИлк бора ташкил этилган мусобақа ғолибига аталган кўчма кубокни эса майдонга ўзбек футболининг тирик афсоналари Биродар Абдураимов ҳамда Тўлаган Исоқовлар олиб чиқишди ва айнан улар финал учрашувининг рамзий тўпини ҳам тепиб берди.\nМамлакатимиз ифтихори, дунёнинг энг яхши ҳакамларидан бири, ФИФА рефериси Равшан Эрматов бошқарган ўйиннинг асосий вақтида ҳисоб очилмагач, ғолибни аниқлаш учун пенальтилар сериясига мурожаат қилинди. Ўзига хос “омад лотореяси”да пойтахтлик ёшларга омад кулиб боқди – 4:2. Шу тариқа, “Чарм тўп-2019” анъанавий футбол мусобақасининг илк ғолиби Тошкент шаҳри Бектемир туманининг “Иқбол” жамоаси бўлди.\nМусобақа ғолиблари ва иштирокчи жамоаларни тақдирлаш маросимида Ўзбекистон Республикаси Жисмоний тарбия ва спорт вазири Дилмурод Набиев, Ўзбекистон Миллий олимпия қўмитаси президенти Рустам Шоабдураҳмонов ва бошқалар иштирок этди. Ғолиб ва совриндорларга олтин, кумуш ва бронза медаллари, шунингдек дипломлар топширилди. “Иқбол” жамоаси эса кўчма кубок билан тақдирланди.\nШунингдек, турли номинациялар бўйича ҳам энг яхшилар аниқланиб, қимматбаҳо совғалар билан мукофотланди.\n“Энг яхши дарвозабон” – Бекзод Амануллаев (“Иқбол”, Тошкент ш.)\n“Энг яхши ҳимоячи” – Зуҳриддин Муродиллаев (“Келачи”, Навоий)\n“Энг яхши ярим ҳимоячи” – Шуҳрат Исганов (“Навкент”, Наманган)\n“Энг яхши ҳужумчи” – Санжар Алиқулов (“Еттигузар”, Сирдарё)\n“Энг яхши футболчи” – Суннатилла Тошпўлатов (“Келачи”, Навоий)\n“Энг яхши мураббий” – Аҳмаджон Холмирзаев (“Навкент”, Наманган)\nО.ЭШМАМАТОВ, Муҳаммад АМИН (сурат), ЎзА


Ким эдигу, ким бўлдик? - | Hizb-Uzbekiston.info\nHome›МАҚОЛАЛАР›Ким эдигу, ким бўлдик?\nБу сўз бугунги “ривожланиш” ёки қайсидир соҳадаги “ютуқлар”ни ўтмиш ҳаётимизга қиёслаш учун аксар сиёсатчию журналистларнинг, ҳаттоки ўзини Аллоҳнинг динига хизмат қилаётгандек кўрсатишга уринаётган айрим кимсаларнинг энг кўп тилга оладиган иборасига айланди. Келинг, биз ҳам мана шу саволга жавоб топишга ҳаракат қилиб кўрайлик. Бунинг учун юқорида тилга олинган арбобларнинг усули бўйича ўтмишимиз ва бугунги кунимизни бир-бирига қиёслаб кўрамиз, зора, ким эдигу, бугун ким бўлганимизнинг аниқ жавобини топсак.\nБиз бутун дунёга номи таралган, илм-маърифатда ўрнак бўлган Бухорий, Термизий, Ал-Хоразмий, Ибн Сино, Беруний, Фарғоний, Улуғбеклар авлодимиз. Аждодларимиз бу юксакликка Ислом билан эришдилар. Демак, биз Ислом билан азиз бўлган, юксалган аждодларнинг фарзандимиз.\nБугунчи, бугун ким бўлдик? Исломдан воз кечиб, ботил ақидаларга қул бўлиш ортидан ўзлигини унутиб, қарзга ботган, бойлигига ўзи эга бўлмаган, иқтисодий ночор, фикрий қолоқ, хорлик ва тубанликдаги бир халқ бўлдик.\nАждодларимиз деярли ўн тўрт асрга яқин дунё сиёсатини белгилаб бошқардилар ва дунё уларга итоат қилди. Милодий 783 йилда византияликлар мусулмонлар билан сулҳ тузишган ва жизя (Аллоҳ Субҳонаҳу Ислом ҳукмига бўйсунган кофирлардан мусулмонларга олиб берилган ҳақ) тўлашган бўлса, бугун дунёга ҳукмронликни даъво қилаётган Америка, Россия, Хитой каби давлатлар ҳам ўз даврларида жизя тўлаган.\nБугун биз ана шу давлатларнинг арзимаган маблағларига кўз тикиб, ҳар бир ишимизни уларнинг рухсати билан амалга ошириш орқали тобелигимизни чин дилдан ифода қиляпмиз. Улар бизга нисбатан паст назар билан “учинчи олам давлатлари” деб қарашларини фахр-ифтихор рамзи сифатида қабул қилмоқдамиз.\nБутун дунё аждодларимиз илмий меросини ўрганиб тараққиётга эришди. Жумладан, дунёдаги биринчи касалхонага милодий 707 йили халифа Валид ибн Абдулмалик томонидан асос солинган ва давлат таъминотида бўлган. Дунё соғлиқни сақлаш тизими ар-Розий, Ибн Сино, Абулқосим ал-Заҳровийларнинг, астрономия соҳасидаги ютуқлар Беруний, Улуғбекларнинг, математика ва информатика соҳасидаги ютуқлар ал-Хоразмийнинг, биология соҳаси 1400 дан зиёд доривор ўсимликларни аниқлаган Ибн Байтарнинг, физика соҳасида биринчи бўлиб оптикага асос солган ал-Ҳайсамийнинг, кибирнетика фанига асос солган ал-Жазирийнинг, химия фанининг асосчиси бўлган ва атомнинг парчаланиши натижасида улкан энергия ажралиб чиқиши ҳақидаги биринчи фикрни айтган Жобир ибн Ҳайяннинг илмий мероси асосида юзага келган.\nБугун биз бу даврни қолоқлик даври сифатида эътироф этамиз. Илм-фан, иқтисод, саноатни ривожлантириш асосларини ғарбдан изламоқдамиз, ваҳоланки, ғарб бу ютуқларга аждодларимизнинг илмий мероси туфайли эришган. Ҳар соҳада оқсаб, тараққиётдан, ривожланишдан ортда қолиб кетганимизнинг асл сабаби ҳам шуни англамаётганимизда.\nБухорий, Термизий боболаримиз бутун умрлари давомида Росулуллоҳ с.а.в. нинг саҳиҳ ҳадисларини тўплаб бизга тенгги йўқ улкан мерос қолдирдилар.\nБиз ўзимизни уларнинг аждодлари эканимизни эътироф қилиб мақтанган ҳолда дунё ҳаётининг асл моҳиятини Аристотел, Платон фалсафаларидан қидирмоқдамиз.\nАждодларимиз Ислом билан уйғондилар, азизликка ва юксакликка эришдилар.\nБиз эса, Исломни ҳаётимиздан узоқлаштирдик. Аллоҳнинг Китоби ва Росулуллоҳ с.а.в.нинг сийратларига амал қилмай қўйдик, уларни унута бошладик. Уйғонишда Аллоҳнинг динига эмас, маҳлуққа эргаша бошладик. Асл ҳақиқатини тушунмай, ўзимиз каби инсон томонидан ўйлаб топилган ботил ақида қулига айландик. Оқибатда дунёга муҳаббат қўйиб, унинг лаззатларига шўнғидик, қалбларимизни ваҳн эгаллади. Бу бизнинг бугунги кундаги “ютуғимиз”. Бугун биз дунё аҳлини лол қилган халқ бўлдик. Биз инсон юксакликдан тубанликка қанчалар тез қулаши мумкинлигига яққол мисолмиз. Энг ачинарлиси буни сезмаяпмиз, худдики кўзларимизга парда тортилгандек ҳаётимизга бепарво назар ташлаб, ҳақиқий воқеликни кўра олмаяпмиз. Шу сабабли бугунги заволимизни ютуқ, деб ўйлаб адашяпмиз.\nАна энди ўзингиз хулоса қилингчи. Ким эдигу, ким бўлдик?\nҲизб ут-Таҳрир-Тунис вилояти Бирмадаги мусулмонларни қўллаб-қувватлаш мақсадида катта намойиш ўтказди\nИслом ва мусулмонларга душманлик қилиш сиёсатларининг ортиб бориши: ундан кўзланган мақсадлар